text:
Anto so Panarian na Dios?
Say ebat na Biblia
Say Panarian na Dios et tuan gobierno ya inletneg nen Jehova a Dios. Diad Biblia, say “Panarian na Dios” et tatawagen met ya “Panarian na tawen,” lapud manuuley itan ed tawen. (Marcos 1:14, 15; Mateo 4:17) Dakel so pamparehoan na satan ed saray gobierno na too, pero mas superyor itan ed amin ya paraan.
Manuley. Tinuro na Dios si Jesu-Kristo bilang Ari ed Panarian tan inikdan toy mas baleg ya autoridad nen say siopaman ya toon manuley. (Mateo 28:18) Uusaren nen Jesus iyan pakayari parad kamaongan labat, lapud apruebaan to la ya sikatoy napanmatalkan tan mapangasin Lider. (Mateo 4:23; Marcos 1:40, 41; 6:31-34; Lucas 7:11-17) Diad panangiwanwan na Dios, amili si Jesus na saray totoo ya nakaiba to ed tawen manlapud amin ya nasyon pian “manuley ira bilang arari ed dalin.”—Apocalipsis 5:9, 10.
Kabayag na uley. Aliwan singa saray gobierno na totoo ya mansalat-salat, say Panarian na Dios et “agbalot naderal.”—Daniel 2:44.
Sakop. Siopaman ya gagawaen toy pagagawa na Dios et nayarin magmaliw ya sakop na Panarian na Dios, anggan antoy nanlapuan ton lahi odino anggan iner niyanak.—Gawa 10:34, 35.
Ganggan. Saray ganggan (odino ley) na Panarian na Dios et agto labat ibabawal iray makapuy ya ugali. Ontulong iratan ed saray sakop to pian magmaliw ya maong so ugali da. Singa bilang, ibabaga na Biblia: “‘Arom si Jehova a Dios mo ed interon pusom tan interon kamarerwam tan interon nonot mo.’ Saya so sankaimportantian tan unonan ganggan. Say komadua a mipadpara ed saya: ‘Arom so kaparam a too a singa ed sikan dili.’” (Mateo 22:37-39) Say panangaro ed Dios tan kaparan too so mamakiwas ed saray sakop na Panarian pian manggawa na kamaongan ed arum.
Edukasyon. Say Panarian na Dios et aglabat manggagawa na atagey iran estandarte parad saray sakop to, noagta ibabangat met na satan iray totoo no panon dan natumbok iratan ya estandarte.—Isaias 48:17, 18.
Misyon. Say Panarian na Dios et agto payayamanen iray manuley to kasalat na panirap na saray sakop to. Imbes, sumpalen na satan so linawa na Dios, kaiba lay impromisa to ya saramay mangaaro ed sikato et manbilay na andi-anggaan diad paraison dalin.—Isaias 35:1, 5, 6; Mateo 6:10; Apocalipsis 21:1-4.


c: text/html

text:
Aligen so Pakpel tan Pakatebek nen Jesus
“Anggaman sikatoy agyon balot anengneng, sikatoy aaroen yo. Anggaman sikatoy agyo nanenengneng natan, ipapatnag yoy pananisia ed sikato.”
1, 2. (a) Panon tayon nagamoran so kililiktar? (b) Antoy makatulong pian mansiansia tayod dalan ya mamaarap ed kililiktar?
NEN nagmaliw itayon disipulo nen Kristo, aliling to et ginmapo tayon nanakar ed sakey ya dalan. Satan ya dalan et mamaarap ed bilay, balanglan diad tawen odino diad dalin. Imbaga nen Jesus: “Samay akapansungdo anggad anggaan [anggaan na bilay to odino anggaan na sayan mauges ya sistema] et sikatoy nilaban.” (Mat. 24:13) On, no mansiansia itayon matoor, niliktar itayo. Balet kaukolan tayoy manalwar pian agtayo nisuawi odino nibalang. (1 Juan 2:15-17) Antoy makatulong pian mansiansia tayod dalan?
2 Say tutumboken tayon Ehemplo et si Jesus. Akarekord ed Biblia so impanbilay tod dalin. Kanian no aralen tayo itan, nakabat tayoy Jesus. Sikatoy naar-aro tayo tan nipatnag tayoy pananisia ed sikato. (Basaen so 1 Pedro 1:8, 9.) Imbaga nen apostol Pedro ya angitilak si Jesus na ehemplo pian maapit tayon natumbok so bakat to. (1 Ped. 2:21) No ontan so gawaen tayo, makasabi tayod destinasyon na pananisia tayo
MAKPEL SI JESUS
3. Anto so pakpel, tan panon ya niwala itan ed sikatayo?
3 Say pakpel et liknaan a mamabiskeg ed sikatayo pian nasarag tayoy irap odino subok. No say sakey et makpel, sikatoy “manmatoor anggano mairap so situasyon,” “idepensa to no antoy duga,” tan “arapen toy kairapan ya walaay dignidad o pananisia.” Kaibad pakpel so takot, ilalo, tan panangaro. Akin et nibaga tayo itan? Say takot ed Dios so mangiter ed sikatayoy pakpel pian nalabanan so takot ed too. (1 Sam. 11:7; Uli. 29:25) Say tuan ilalo so ontulong pian nipokus tayoy nonot tayo ed arapen, aliwan diad saray subok ya dadalanen tayo. (Sal. 27:14) Say masakripisyon aro so mamakiwas ed sikatayon manpakpel anggano nirisgay bilay tayo. (Juan 15:13) Niwalad sikatayo so pakpel no manmatalek tayod Dios tan tumboken tayoy bakat na Anak to.
4. Panon ya impanengneng nen Jesus so pakpel “ed pegley na saray managbangat” diad templo? (Nengnengen so litratod gapo na artikulo.)
4 Anggan nen ugaw ni si Jesus, makpel to lan indepensa no antoy duga. Imanoen so agawa nen 12 años to tan wadman “ed templo, ya akayurong ed pegley na saray managbangat.” (Basaen so Lucas 2:41-47.) Kabisado na sarayan managbangat so Mosaikon Ganggan tan saray Judion tradisyon ya mamapairap ed saray totoo. Balet imbes ya ontakot si Jesus tan agla mansalita, ‘tinetepetan to ra.’ Seguradon saray tepet to et aliwan singa saray maslak ya itetepet na ugaw. Naimadyin tayo iray araralem ya tepet nen Jesus ya lapud saratan et sikatoy dinengel na saray manbabangat. Tan no bilang tinepetan da na saray kontrobersial ya tepet pian ibalang so atension to, anggapo met lanlamang so agawaan da. Amin ya wadman ya mandengdengel
5. Diad anto ran paraan ya impanengneng nen Jesus so pakpel legan na ministeryo to?
5 Legan na ministeryo nen Jesus, impanengneng toy pakpel ed nanduruman paraan. Makpel ton imparungtal so pamapalikdo na saray lider na relihyon lapud saray palson bangat da. (Mat. 23:13-36) Sikatoy agbalot nampaimpluensya ed sayan mundo. (Juan 16:33) Nantultuloy ya nampulong anggano wala ray onsusumpa. (Juan 5:15-18; 7:14) Tan amidua ya makpel ton nilinisan so templo, ya pinapaway to iramay manudutak ed dugan panagdayew.
6. Panon ya impanengneng nen Jesus so pakpel diad unor lan agew na bilay tod dalin?
6 Imanoen tayo met so impanengneng nen Jesus ya pakpel diad unor lan agew na bilay tod dalin. Amta to la ray nagawa no sikatoy traidoren la nen Judas. Balet diad pangdem na Paskua, imbaga tod si Judas: “Sumpal mo lan tampol no anto so gagawaen mo.” (Juan 13:21-27) Diad hardin na Getsemani, makpel ya inmarap ed saray sundalo tan impaamta tod sikara ya sikato imay toon labay dan erelen. Anggano wala lad peligro so bilay to, sikatoy nansalita pian protektaan iray disipulo to. (Juan 18: 1-8) Nen sikatoy lilitisen ed Sanhedrin, makpel ton imbaga ya sikato so Kristo tan Anak na Dios, anggano amta ton manaanap na rason so atagey a saserdote pian sikatoy napapatey. (Mar. 14:60-65) Nansiansian matoor si Jesus anggad impatey tod panamairapan a kiew. Diad samay unor lan engas to et inkelyaw ton: “Asumpal la!”
ALIGEN SO PAKPEL NEN JESUS
7. Sikayo ran kalangweran, antoy nalilikna yo ya atawag kayod ngaran nen Jehova, tan panon yon nipanengneng so pakpel?
7 Panon tayon naalig so pakpel nen Jesus? Diad eskuelaan. Sikayo ran kalangweran, nipanengneng yoy pakpel no ipakabat yon tampol ya sakey kayon Tasi nen Jehova, anggano balawen kayo na saray kaklase yo odino na arum. No ontan so gawaen yo, ipapanengneng yon proud kayon natawag ed ngaran nen Jehova. (Basaen so Salmo 86:12.) Ompan nadesdes kayon awaten so bangat ya ebolusyon. Balet makapanmatalek kayon tua so papanisiaan yon bangat na Biblia nipaakar ed impamalsa. Sarag yon usaren so brosyur ya The Origin of Life
8. Anto ray rason no akin ya makpel itayon manpupulong?
8 Diad ministeryo tayo. Bilang tuan Kristiano, nepeg ya ‘makmakpel itayon mansalita diad panamegley na autoridad nen Jehova.’ (Gawa 14:3) Anto ray rason no akin ya makpel itayon manpupulong? Unona, amta tayon say ipupulong tayo et katuaan ya base ed Biblia. (Juan 17:17) Komadua, amta tayon “kakimeyan itayo na Dios” tan wadtan so masanton espiritu to ya ontulong ed sikatayo. (1 Cor. 3:9; Gawa 4:31) Komatlo, amta tayon no maseseg tayon manpulong, nipapanengneng tayoy debosyon ed si Jehova tan panangaro ed kaparan too. (Mat. 22:37-39) On, lapud makpel tayo, anggapoy makapanpatunda ed sikatayo. Determinado tayon ibangat so katuaan ed saray “binulag” o pinalikdo na saray lider na relihyon. (2 Cor. 4:4) Tan mantultuloy itayon manpulong anggano wala ray ag-ondengel, mamalaw, odino onsumpa ed sikatayo.
9. Panon tayon nipanengneng so pakpel no wala ray subok?
9 No wala ray subok tan irap. No walay talek tayod Dios, ombiskeg so pananisia tayo tan makpel tayon nasungdoan so kairapan. No naandid bilay so inad-aro tayo, maermen itayo balet ag-itayo naaandiay ilalo. Matalek itayon pabiskegen itayo na “Dios na amin a ligliwa.” (2 Cor. 1:3, 4; 1 Tes. 4:13) No mansakit o naaksidente tayo, onkapuy so laman tayo, balet agtayo mangaawat na paraan na panagpatambal ya mangikompromisod pananisia tayo. (Gawa 15:28, 29) No nadi-depress tayo, nayarin ‘ukomen itayo na kapusoan tayo,’ balet lapud walay talek tayod Dios ya ‘asingger ed saray nabtagan na puso,’ ag-itayo onsusuko. *
MAKATEBEK SI JESUS
10. Anto so pakatebek, tan panon so paraan na pansalita tan ikiwas na sakey a lingkor nen Jehova ya makatebek?
10 Say pakatebek o pakatalos et say abilidad ya ibiig so duga ed aliwa tan panggaway desisyon base ed no antoy duga. (Heb. 5:14) No say sakey et makatebek, walay “abilidad ton manggaway desisyon ed espiritual iran bengatla.” Sikatoy mansalita tan onkiwas diad paraan ya mamaliket ed Dios. Pilien to ray salitan makapabiskeg imbes ya makapasakit. (Uli. 11:12, 13) Sikatoy “matantan a manpasnok.” (Uli. 14:29) Nibagan ‘pepeteken to so panakar to,’ ya mansiasiansia ed dalan ya mamaarap ed bilay. (Uli. 15:21) Panon itayon nawalaay pakatebek? Nepeg tayon aralen so Salita na Dios tan iyaplikay nanaaralan tayo. (Uli. 2:1-5, 10, 11) Tan makatulong so panaral tan pangalig tayod perpekton alimbawa nen Jesus ed impangipanengneng toy pakatebek.
11. Panon ya impanengneng nen Jesus so pakatebek ed panagsalita to?
11 Impanengneng nen Jesus so pakatebek ed amin ya imbaga tan ginawa to. Diad panagsalita to. Diad impangipulong nen Jesus ed maong a balita, angusar na “makapasagyat” iran salita ya pandinayewan na totoo. (Mat. 7:28; Luc. 4:22) Mabetbet ton uusaren odino tutukoyen so Salita na Dios pian nidanet so punto to. (Mat. 4:4, 7, 10; 12:1-5; Luc. 4:16-21) Impaliwawa met nen Jesus so Kasulatan diad paraan ya nasabi puso na saray ondedengel. Kayari inkioli to, sanen katongtong toy duaran disipulo to ya paonlad Emaus, “impaliwawa to ed sikara so amin a bengatlan walad Kasulatan a nipaakar ed sikato.” Oniay imbaga na saramay disipulo: “Agta singa onaapoy so puso ta . . . legan ton ipapaliwawa ed sikata so Kasulatan?”
12, 13. Anto ray pakapatnagan ya si Jesus et matantan ya manpasnok tan makatunongan?
12 Diad emosyon tan ugali to. Say pakatebek so tinmulong ed si Jesus pian nakontrol toy emosyon to, kanian “matantan a manpasnok.” (Uli. 16:32) Sikatoy “mauyamo.” (Mat. 11:29) Lanang ya maanos ed saray disipulo to anggano wala ray kakapuyan da. (Mar. 14:34-38; Luc. 22:24-27) Kalmado nin siansia anggano aliwan patas so impantrato ed sikato.
13 Say pakatebek met so tinmulong ed si Jesus pian mansiansian makatunongan. Atebek to so prinsipyo ya walad Mosaikon Ganggan, tan inyaplika tod impideneng tod totoo. Singa bilang, imanoen so salaysay ya walad Marcos 5:25-34. (Basaen.) Walay sakey ya biin 12 taon lan manpaparala ya akiletletan ed totoo tan diniwit toy kawes nen Jesus kanian inmabig. Unong ed Ganggan, agmalinis iyan bii tan agto nepeg ya diwiten so siopaman. (Lev. 15:25-27) Balet atebek nen Jesus so “mas ambelat iran pamaakaran na Ganggan”
14. Antoy pinili nen Jesus ya pangipokusan na bilay to, tan panon ton apansiansia itan?
14 Diad paraan na kabibilay to. Impanengneng nen Jesus so pakatebek diad pinili ton pangipokusan na bilay to. Inusar toy interon bilay to ed pangipulong ed maong a balita. (Luc. 4:43) Tan saray desisyon to et tinmulong pian mansiansian akapokus ed satan a kimey tan pian nasumpal to itan. Singa bilang, pinansiansia ton simpli so bilay to pian nausar toy panaon tan biskeg to diad ministeryo. (Luc. 9:58) Atebek to ya kaukolan ton ipasal so arum pian nituloy day kimey sano ompawil lad tawen. (Luc. 10:1-12; Juan 14:12) Insipan tod saray patumbok to ya sikatoy kaiba rad satan ya kimey “anggad sampot a panaon na mundo.”
ALIGEN SO PAKATEBEK NEN JESUS
15. Panon tayon nipanengneng so pakatebek diad panagsalita tayo?
15 Aralen tayo so sakey nin paraan pian naalig tayoy Jesus. Say panagsalita tayo. No katongtong tayo ray agagi, komon ta mangusar tayo ray salitan makapabiskeg imbes ya makapasakit. (Efe. 4:29) Sano itotongtong tayod arum so Panarian na Dios, saray salita tayo et “atimplaan na asin.” (Col. 4:6) Tetebeken tayo no anto ray kaukolan tan paninteresan na saray unabung, insan tayo itukoy iray salitan usaren tayo. Tandaan, no marakep iray salitan usaren tayo, nayarin ondengel irad sikatayo tan nalukasan so puso ra. Ontan met, no ipapaliwawa tayo ray sisiaen tayo, usaren tayo so Biblia anggad posible ta say Salita na Dios so bibidbiren tayon autoridad. Amta tayon say mensahe na Biblia et mas makapanyari nen say salita tayo.
16, 17. (a) Panon tayon nipanengneng ya ag-itayo main-inomay a manpasnok tan makatunongan itayo? (b) Panon itayon mansiansian akapokus ed ministeryo?
16 Diad emosyon tan ugali tayo. Say pakatebek so ontulong pian nakontrol tayoy emosyon tayo, kanian ‘ag-itayo main-inomay a manpasnok.’ (Sant. 1:19) No nasakitan itayo na arum, tebeken tayo no akin ya onman so nibaga o inkiwas da. No ontan so gawaen tayo, onkepa so sanok tayo tan ‘palabasen tayo lay kasalanan da.’ (Uli. 19:11, NW) Ontulong met so pakatebek pian magmaliw tayon makatunongan. Agtayo iilaloan ya perpekto iray agagi. Imbes, isipen tayon ompan wala ray dadalanen dan problema ya agtayo amta. Akaparaan tayon ondengel ed opinyon da tan anggad posible et agtayo ipipilit so labay tayo.
17 Diad paraan na kabibilay tayo. Bilang patumbok nen Jesus, amta tayon anggapo lay arum nin pribilehyo ya miparad pangipulong ed maong a balita. Manggagawa tayo na saray desisyon ya ontulong pian mansiansia tayon akapokus ed ministeryo. Ipaprayuridad tayo ray espiritual a bengatla tan pansiasiansiaen tayon simpli so bilay tayo pian nausar tayoy panaon tan biskeg ed sankaimportantian a kimey antis ya onsabi so anggaan.
18. Panon itayon makapansiansia ed dalan ya mamaarap ed kililiktar, tan antoy determinasyon mo?
18 Agta makapalikliket ya dalepdepen so pigara ed saray balibalin kualidad nen Jesus? Isipen pa labat so maabig ya resulta no aralen tayo ni ray arum ya kualidad to tan no panon tayon naalig iratan. Kanian determinado tayo komon ya tumboken ya maapit iray bakat to. No ontan, mansiansia tayod dalan ya mamaarap ed kililiktar tan lalo tayon onapit ed si Jehova.
^ par. 2 Insulat so 1 Pedro 1:8, 9 parad saray Kristiano ya say ilalo ra et diad tawen. Balet onaplika met itan ed saray Kristiano ya say ilalo ra et diad dalin.
^ par. 9 Nengnengen iray alimbawa ya angipanengneng na pakpel ed impangarap dad saray subok tan kairapan diad The Watchtower, Disyembre 1, 2000, pahina 24-28; Awake! Abril 22, 2003, pahina 18-21; tan Enero 22, 1995, pahina 11-15.

robotstxt: allowed

filter: keep


text:
Wp/ami/No ratoh a sowal to tato'asan no Siwkolan a Pangcah
No ratoh a sowal to tato'asan no Siwkolan a Pangcah (秀姑巒阿美族祖先之傳說)
Itiyatiyaay ho, ira ko maaraa:yay a niyaro’, makera ko ngernger no pala, mato tata’ak ko soni, maperar to ko lotok macedas to ko ’alo, nengneng han ko kakarayan awaay to ma’araw ko cidal ato folad satoeman sato, nawhan mangela’ to ko sota nanilalinik mifowak masadak ko lali’, kalomanmaan i fafaeday no sota’ maemin to mahadefek nona tata’akay a lonen, itiya hatira ko kari’ang o tangic to ko iraay no tamdamdaw, icowacowaay a pala saheto to o lali’ ko sakapades to no tamdaw.
Ngalengalef sa mangernger ko sota, mafowak miteroc to ko lali’ malamangotaay to a nanom mahadefek to ko loma’ ato pina’rip. Nengneng han ko hekal maasariyar to ko lali’, ira ko citanengy a malekakaay safaloco’ sa a milaliw comikay talalotok milimek, misanga’ cangra to cecay a cifar, kalic toya cifar, toor sa to kasonol a mapawpaw, halapicahok hanira ko mapawpaway a felac, hafay malosakafecol. Ikor to maemin to i lalinik no nanom ko lotok, cacay aca ko cifar nangra mapawpaw tona riyar, o ka pawpaw to no tamdaw, pina’orip awa to ko cecacecay a ma’araw.
Matenes to mapawpaw iriyar, mipodpodan nangra malakaka a hafay awaay to, ngaay aca cakapina masahakakerem ko romi’ad, mapawpaw talacecay a kanatal cangra “Icowaay awa ko mafana’ay ” itiya talahekal cangra malakaka mafoti’ to cecay a daday, dafak caay to pitolas a misolap mikilim, ano ira ko tamdaw itini saan, nikaoriwa toni a kanatal awa ko cecacecay a tamdaw, mapatayni cangra to awaay ko tamdaw a kanatal. Wata ko semer nangra tatosa, nika maanen ko fana’, orasaka patireng sato cangra to loma’, paloma to hafay malosaka’orip.
Yo fangcal macidal ko romi’ad, I saetipan ma’araw nangra ko tata’akay a kanatal, sapilaliwan cangra toni awaay ko tamdaw a pala, lakec sa to riyar pasayra tora saetipan, nika matalaw ano milakec ano masamaan, lasawad sato koya faloco’ tosa katayraan tora kanatal. Cangra tatosa matalaw to ano mato’as sato to saka’orip, orasaka raramod sato, cirafas to moetep ko wawa nangra. Ikor to matocikay sanay ko mihecaan, adihay to ko teloc, malatato’asan to no Siwkolan a Pangcah konini.


text:
LEKSION 17
Pinili nen Moises so Mandayew ed si Jehova
Diad Ehipto, say pamilya nen Jacob et akabkabat ed tawag ya Israelita. Nen inatey lay Jacob tan Jose, sananey lan Faraon so manaari. Sikatoy natatakot ta mas dakel la ray Israelita nen saray Ehipsio. Kanian ginawa ton aripen iray Israelita. Pinilit to ran manggawa na saray laryo tan pinairap toy trabaho da diad alog. Balet no kapigan mas pinairap na saray Ehipsio so trabaho na saray Israelita, mas dinmakel ira. Ag-itan labay na Faraon, kanian ingganggan to ya pateyen so amin ya Israelitan ugaw a laki ya kapangiyanak. Imadyin mo pa, seguro natatakot ya maong iray Israelita, awa?
Walay biin Israelita ya say ngaran to et Jocabed tan angiyanak na balibalin ugaw a laki. Pian agnapatey iyan ugaw, inkarga nen Jocabed ed baskit insan to inyamot ed kawalaan na ataragey ya dika diad Ilog Nilo. Si Miriam ya atsi na ugaw et inmamot ed asingger pian nanengneng to no antoy nagawa.
Nen linmad ilog so anak a bii na Faraon pian manames, anengneng to may baskit. Nen nilukasan to, walay ugaw ya manakis, kanian akasian to. Dinmago si Miriam tan tinepet to: ‘Labay yon mananap ak na mankomis ed ugaw?’ Pinmayag so anak na Faraon, kanian tinawag nen Miriam si Jocabed ya nanay to. Imbaga na anak na Faraon ed si Jocabed: ‘Komisan mo yay ugaw ta upaan ta ka.’
Nen binmaleg lay ugaw, sikatoy inawit nen Jocabed ed anak na Faraon. Say inngaran na anak na Faraon ed samay ugaw et Moises tan inturing ton anak. Nagmaliw ya prinsipe si Moises tan naala to so amin ya labay to. Balet agnilingwanan nen Moises si Jehova. Amta to ya sikatoy sakey ya Israelita, aliwan Ehipsio. Tan pinili toy manlingkor ed si Jehova.
Nen 40 lay taon nen Moises, labay ton tulongan iray kapara ton Israelita. Nen walay anengneng ton Ehipsio ya sisiplatan toy sakey ya Israelitan aripen, pinekpek ya makmaksil nen Moises imay Ehipsio kanian inatey. Insan to inyamot ed kabueran. Nen naamtaan itan na Faraon, labay ton pateyen si Moises balet tinmakas ed Midian. Sikatoy inasikaso nen Jehova diman.
“Lapud pananisia, si Moises . . . et agto nilabay so patawag ya anak na samay biin anak na Faraon, a mas pinili toy napairap a kaiba na totoo na Dios.”—Hebreo 11:24, 25


text:
Anto so Linawa na Dios?
Labay na Dios ya manbilay tayon mareen tan maliket ed paraison dalin diad andi-anggaan!
Balet ompan isipen mo ya, ‘Nagawa kasi itan?’ Ibabaga na Biblia ya nagawa itan diad Panarian na Dios, tan linawa na Dios ya naamtaan na amin a totoo so nipaakar ed satan a Panarian tan say gagala to parad sikatayo.—Salmo 37:11, 29; Isaias 9:7.
Labay na Dios ya nagunggonaan tayo.
No panon ya say sakey a maaron ama et labay ton maong so pansumpalan na ananak to, labay na Ama tayod tawen ya magmaliw a maliket so bilay tayo ed andi-anggaan. (Isaias 48:17, 18) Impromisa to ya “samay manggagawa na linawa na Dios et mansiansia ya anggad angga.”—1 Juan 2:17.
Labay na Dios ya manakar tayod saray basbas to.
Ibabaga na Biblia a labay na Amalsa ya “ibangat tod sikatayo iray dalan to” pian “tumboken tayo iray basbas to.” (Isaias 2:2, 3) Sikatoy angorganisa na “totoon parad ngaran to” pian nipaamtay linawa to ed interon dalin.—Gawa 15:14.
Labay na Dios ya mankakasakey itayon mandayew ed sikato.
Say dugan panagdayew ed si Jehova et agpanlalapuan na inkaapag-apag, noagta pankakasakeyen na satan iray totoo diad tuan aro. (Juan 13:35) Siopa natan so mangibabangat ed amin a klase na totoo no panon so panlingkor ed Dios ya walay pankakasakey? Natulongan ka na sayan brosyur pian naamtaan moy ebat.


text:
KAPITULO 51
Impamatey Diad Sakey ya Birthday
MATEO 14:1-12 MARCOS 6:14-29 LUCAS 9:7-9
IMPAPUTOT NEN HERODES SO ULO NEN JUAN BAUTISTA
Legan ya itutuloy na saray apostol nen Jesus so ministeryo dad Galilea, si Juan Bautista ya angipakabat ed si Jesus et anggapoy nagawaan to. Akapriso nin siansia kayari na ngalngali duay taon.
Diretsaan ya imbaga nen Juan ya kontrad ganggan so impangasawa nen Arin Herodes Antipas ed si Herodias ya asawa na agi ton si Felipe. Indiborsyo nen Herodes so inmunan asawa to pian naasawa toy Herodias. Unong ed Mosaikon Ganggan, ya ibabaga nen Herodes ya uunoren to, say impangasawa to et pikakalugoran tan ilegal. Lapud saman ya ginawa nen Juan, sikatoy impaipriso nen Herodes, a nayarin lapud sugsog nen Herodias.
Ag-amta nen Herodes no antoy gawaen tod si Juan lapud saray totoo et “ipapasen dan propeta si Juan.” (Mateo 14:5) Balet desididoy Herodias. Sikatoy “nanem-em na sakit na linawa” ed si Juan, tan diad tua et labay ton pateyen. (Marcos 6:19) Anggad sinmabin siansiay pankanawnawa.
Antis na Paskua nen 32 C.E., angorganisa si Herodes na baleg ya selebrasyon parad birthday to. Linman amin so ataragey ya opisyal nen Herodes, saray opisyal na armada, pati saray importantin totoo ed Galilea. Legan na panliliket da, sinmayaw si Salome—say anak nen Herodias ed datin asawa ton si Felipe. Agustoan na lalaki so impansayaw to.
Lapud aliketan a maong si Herodes ed si Salome, oniay imbaga to: “Kerew kad siak na antokaman a labay mo, tan iter ko itan ed sika.” Insamba to ni ingen: “Anggan antoy kerewen mod siak, iter kod sika, angga ed kapaldua na panarian ko.” Antis ya inmebat, pinmaway si Salome tan tinepetan toy ina to: “Antoy kerewen ko?”—Marcos 6:22-24.
Saya la may pankanawnawan tatalaranan nen Herodias! “Say ulo nen Juan a Managbautismo,” so maples ya ebat to. Tampol ya amawil si Salome ed si Herodes pian ibagay kerew to: “Labay kon iter mon tampol ed siak so ulo nen Juan Bautista ya akakargad bandihado.”—Marcos 6:24, 25.
Naermenan a maong si Herodes, balet nadngel na saray bisita so impansamba tod si Salome. Agto labay ya nabaingan kanian tinoor to anggano mamatey ni na inosentin too. Imbaki nen Herodes ed prisoan so sakey a managbantay tan imbaga toy makapabiglan gawaen to. Nagugunoyan, amawil imay managbantay ya awit toy ulo nen Juan ya walad bandihado. Inter tod si Salome, tan inyakar to itan ed ina to.
Nen nadngel na saray disipulo nen Juan so agawa, inala day bangkay to tan imponpon da. Insan da imbalita ed si Jesus.
Ataktakot si Herodes nen abalitaan ton si Jesus et mamapaabig na totoo tan mamapapaway na saray demonyo. Iisipen to no kasin say manggagawa ed sarayan bengatla—si Jesus—et sikato lanlamang si Juan Bautista ya ‘apaoli manlapud inaatey.’ (Lucas 9:7) Lapud satan, labalabay nen Herodes Antipas ya nanengneng si Jesus. Say talagan gagala to et aliwan pian narengel so ipupulong nen Jesus. Imbes, labay ton nanengneng pian naseguro no kasin dugay iisipen to odino andi.


text:
Antoy Betang na Bibii ed Gagala nen Jehova?
“Saray bibiin mangiyaabawag na maong a balita et baleg ya armada.”—SAL. 68:11, NW.
1, 2. (a) Anto ran regalo so inter na Dios ed si Adan? (b) Akin et inikdan na Dios si Adan na asawa? (Nengnengen so litratod sayan pahina.)
WALAY gagala nen Jehova nen pinalsa toy dalin. Pinalsa to itan ‘pian panayaman.’ (Isa. 45:18) Perpekto so inmunan toon pinalsa to, si Adan, tan balibali so inter Ton panayaman to—say hardin na Eden. Seguradon na-enjoy nen Adan iray angkakabaleg a kiew, marakdakep iran ilog, tan makapalikliket ya ayayep! Balet singa walay kulang. Amta itan nen Jehova kanian imbaga to: “Aliwan maong a manbukbukor so too; igawaan ko na sakey a manepeg a katulongan to.” Pinaugip a maong na Dios si Adan, anguyos na sakey ya taglang to, tan ‘ginawa ton sakey a bii.’ Kabangon nen Adan, malikeliket ed anengneng to! Inkuan to: “Saya so pukel na saray pukepukel ko, tan laman na laman ko. Saya ingaran ya Bii, ta sikato et inala ed Laki.”
2 Say bii et espisyal ya regalo na Dios ed si Adan ta magmaliw ya perpekton katulongan to. Si Eva et naikdan met na pribilehyon mananak. Diad tua, ‘nginaranan nen Adan so asawa to ya Eva, lapud sikato so ina na amin a mabilay.’ (Gen. 3:20) Makapakelkelaw so regalon inter na Dios ed inmunan sanasawa! Sarag day manilalak na arum nin perpekton totoo. Sikara tan saray ananak da et pagmaliwen dan paraiso so interon dalin tan asikasoen da so arum nin mabilay a pinalsa.
3. (a) Antoy kaukolan ya gawaen di Adan tan Eva pian bendisyonan ira na Dios, balet antoy agawa? (b) Anto ran tepet so pantongtongan tayo?
3 Pian tuloytuloy ya bendisyonan nen Jehova si Adan tan Eva, kaukolan dan unoren tan bidbiren so autoridad to. (Gen. 2:15-17) Naabuloyan labat iran gawaen so gagala na Dios no mansiansia ran matoor. Makapaermen balet ta nampaimpluensya rad “daan ya uleg,” si Satanas, tan nankasalanan irad Dios. (Apo. 12:9; Gen. 3:1-6) Panon ya naapektoan iray bibii ed satan ya impanrebelde? Anto ray ginawa na saray bibii nensaman ya matakot ed Dios? Akin et nibagan “baleg ya armada” iray Kristianon bibii natan?
SAY RESULTA NA IMPANREBELDE
4. Diad pakanengneng nen Jehova, siopay walaan na eebatan ed impankasalanan na inmunan sanasawa?
4 Nen tinepetan nen Aman Jehova si Adan ed agto intulok, oniay ataptapew ya baraan to: “Say bii ya inter mo ya ibak, inikdan to ak na bunga, et angan ak.” (Gen. 3:12) Agnagbabawi si Adan ed kasalanan to. Imbes, tinetel to so bii ya inter na Dios ed sikato, tan anggan si Jehova ya Amalsa ed asawa to! Parehon nankasalanan si Adan tan Eva, balet diad pakanengneng nen Jehova et si Adan so walaan na eebatan ed desisyon dan dua. Kanian insulat nen apostol Pablo ya “linmoob so kasalanan ed mundo lapud sakey a too [si Adan] tan say ipapatey lapud kasalanan.”
5. Antoy apaneknekan ed temporaryon impangiyabuloy na Dios ya uleyan na too so sarili to?
5 Inimpluensyaan nen Satanas si Adan tan Eva a nonoten ya agda kaukolan si Jehova bilang Manuley da. Lapud satan et linmesa so importantin isyu nipaakar ed soberanya: Siopa so makanepegan ya manuley? Pian naebatan itan a tepet, temporaryon inyabuloy na Dios ya uleyan na too so sarili to. Amta to ya panamegley na satan et seguradon napaneknekan ya makapuy so resulta no agmanpaigiya so too ed Dios. Diad apalabas iran siglo, nantutumbokan so trahedya lapud uley na too. Singa bilang, diad imbeneg labat ya sanlasus ya taon et manga 100,000,000 ya totoo so inatey ed guerra—tan kaibad satan so minilyon ya inosentin lalaki, bibii, tan ugugaw. Kanian dakdakel lay ebidensya ya ‘aliwan say too so mangitonton ed kurang to.’ (Jer. 10:23) Lapud satan, bibidbiren tayon si Jehova so Manuley tayo.
6. Diad dakel a lugar, panon ya tratratoen iray bibii?
6 Parehon maniirap iray lalaki tan bibii ed sayan mundo ya kokontrolen nen Satanas. (Ecl. 8:9; 1 Juan 5:19) Balet saray bibii so kaslakan ya biktima na sankagrabian iran krimen. Alimbawa, diad interon mundo et manga 30 porsiento ed saray bibii so angireport ya sinakitan na asawa o boyfriend da. Diad arum a kultura, mas papaboran iray lalaki, ta isipen da ya naawit day apelyido na pamilya tan naasikaso da ray matatken lan atateng tan bai-laki ra. Diad arum a lugar, agda labay so anak a bii, tan kaslakan et ipaekal day lukon da no bii.
7. Anton klase na bilay so inter na Dios ed laki tan bii?
7 Aglabay na Dios ya namaltrato iray bibii. Patas tan marespeto so pidedeneng tod sikara. Nibaga tayon papablien nen Jehova iray bibii ta pinalsa to si Eva ya perpekto, tan aliwan bilang aripen nen Adan noagta bilang maomaong a katulongan to. Atan so sakey ya rason no akin ya nen kasumpal na komanem ya agew na impamalsa na Dios, “anengneng to so amin a bengatla a ginawa to, et nia maong iran tuloy.” (Gen. 1:31) On, “amin” ya ginawa nen Jehova et “maong iran tuloy.” Balibali inggapo na bilay di Adan tan Eva!
SARAY BIBIIN TINULONGAN NEN JEHOVA
8. (a) Deskribien so ugali na dakel a totoo. (b) Manlapu la nensaman siopa ray tutulongan tan bebendisyonan na Dios?
8 Kayari rebelyon ed Eden, inmuges lan inmuges so ugali na lalaki tan bibii, tan lalo itan ya linmoor ed apalabas ya siglo. Impasakbay la na Biblia ya onuges so ugali na totoo ed “kaunoran iran agew.” Anggan iner et walay kaugsan kanian nibaga ya talagan ‘nikadkaduma tan mair-irap iyan panaon.’ (2 Tim. 3:1-5) Anggaman ontan, manlapu la nensaman et walan wala ray lalaki tan bibii ya matulok ed si Jehova tan sikato so binidbir dan Manuley da. Lapud nanmatalek irad sikato, tinulongan tan benendisyonan to ra.
9. Pigaran totoo so akaliktar ed Delap, tan akin?
9 Nen dineral na Dios so mauges ya mundo ed panaon nen Noe panamegley na Delap, pigpigara labat ya too so akaliktar. No bilang ta mabilay ni ray agagi nen Noe ed saman a panaon, kaiba met iran inatey ed delap. (Gen. 5:30) Balet akaliktar si Noe, say asawa to, say taloran ananak da, tan say kaasawaan da. Kanian parehoy bilang na lalaki tan bibiin akaliktar. Walay takot dad Dios tan ginawa ray linawa to kanian akaliktar ira. Amin ya totoon mabilay natan et nanlapud saraman ya waloran totoo ya tinulongan tan prinotektaan nen Jehova.
10. Akin et tinulongan nen Jehova iray matakot ed Dios ya asawa na saray matoor ya lalaki?
10 Kalabas na pigapigaran taon, tinulongan met nen Jehova iray matakot ed Dios ya asawa na saray matoor ya lalaki. Ag-ira nanreklamod kipapasen dad bilay kanian benendisyonan ira nen Jehova. (Jud. 16) Singa bilang, agnanreklamo so marespeton asawa nen Abraham a si Sara nen tinaynan da so mainawan bilay ed Ur tan nanayam irad saray tolda ed arum ya lugar. “Si Sara [et] tinmulok ed si Abraham, a tinawag ton ‘katawan.’” (1 Ped. 3:6) Isipen pa met si Rebeca, ya mabmablin regalo nen Jehova ed si Isaac tan nagmaliw ya maomaong ya asawa to. Kampegan sikatoy ‘naar-aron maong nen Isaac tan aligliwa ed impatey nen ina to.’ (Gen. 24:67) Pribilehyo tayo met natan ya nakaiba iray bibiin matakot ed Dios ya singa si Sara tan Rebeca!
11. Akin et nibagan makpel iramay duaran Hebreon manamianak?
11 Nen aripen iray Israelita ed Ehipto, dinmakel iran maong, kanian ingganggan na Faraon ya pateyen so amin ya kapangiyanak ya ugaw a laki. Balet, isipen pay ginawa na duaran Hebreon manamianak ya si Sefora tan Pua. Sikara so posiblin angidaulo ed arum ya manamianak. Agda tinulok so ganggan na Faraon. Ontan lay pakpel da ta mas antakot day Jehova nen say Faraon. Kanian sikaray benendisyonan nen Jehova tan inikdan to ra na ananak.
12. Antoy makapadinayew ed si Debora tan Jael?
12 Nen panaon na saray ukom ed Israel, tinulongan na Dios so propetan bii ya si Debora. Pinaseseg nen Debora so Ukom ya si Barak tan tinmulong pian nibulos iray Israelita ed pamapairap na saray kalaban da. Balet impropesiya to ya say kagalangan ed panalo dad saray Canaanita et agniiter ed si Barak noagta diad “lima na sakey a bii.” Ontan so agawa nen say lider na armada na Canaan ya si Sisera et pinatey nen Jael, bii ya aliwan Israelita.
13. Antoy ibabaga na Biblia nipaakar ed si Abigail?
13 Makapadinayew met si Abigail, sakey ya biin nambilay manga 1,100 ya taon antis na Kristo. Walay pakatebek to, balet say asawa ton si Nabal et anggapoy panangasi to, andi kakanaan, tan makulangkulang. (1 Sam. 25:2, 3, 25) Prinotektaan nen David tan saray bataan to iray kayarian nen Nabal, balet nen mikakasi iran ikdan to ra na panangan tan arum nin kaukolan da, “minudmora” to ra tan anggapon balot so inter to. Sinmanok si David kanian implano ton pateyen si Nabal tan amin ya lalakid sankaabungan to. Nen naamtaan itan nen Abigail, inyawitan toy David tan saray bataan to na kanen tan inumen da, kanian ag-atuloy so plano dan pamatey. (1 Sam. 25:8-18) Oniay imbaga nen David ed si Abigail: “Bendito si Jehova, a Dios na Israel, ya angibaki ed sika ed sayan agew ya onabet ed siak.” (1 Sam. 25:32) Nen inatey lay Nabal, inasawa nen David si Abigail.
14. Anton trabaho so sinuportaan na saray anak a bibii nen Salum, tan panon ya ontan met so gagawaen na saray Kristianon bibii natan?
14 Dakel ya lalaki, bibii, tan ugugaw so inatey nen dineral na armaday Babilonia so Jerusalem tan say templo nen 607 B.C.E. Diad panangidaulo nen Nehemias, nipaalagey lamet so padir na syudad nen 455 B.C.E. Kaibad tinmulong ed satan a kimey iray anak a bibii nen Salum, prinsipe na kapalduay distrito na Jerusalem. (Neh. 3:12) Mabulos dan ginawa so mairap ya trabaho anggano anak iray prinsipe. Aapresyaen tayo met natan so dakel ya Kristianon bibii a maliket ya onsusuportad nanduruman proyekton panagpaalagey diad interon mundo!
BIBIIN MATAKOT ED DIOS NEN INMUNAN SIGLO
15. Anton pribilehyo so inter na Dios ed si Maria?
15 Antis tan kaleganay inmunan siglo C.E., wala ray bibiin benendisyonan nen Jehova na espisyal iran pribilehyo. Say sakey ed sikara et say birhen ya si Maria. Sikatoy akisipan lan miasawa ed si Jose, balet mamilagron nanlukon panamegley na masanton espiritu. Akin et sikato so pinili na Dios ya magmaliw ya ina nen Jesus? Seguradon walad sikato iray maabig ya kualidad a kaukolan ed pamabaleg tod perpekton anak to. Balbaleg ya pribilehyo so magmaliw ya ina na sankatalonggaringan ya toon nambilay ed dalin!
16. Mangiter na alimbawa a pakapatnagan ya maomaong so impideneng nen Jesus ed saray bibii.
16 Maomaong si Jesus ed saray bibii. Singa bilang, isipen pa imay bii ya 12 taon lan manpaparala. Sikatoy akiletletan ed dakel ya totoo tan diniwit toy kawes nen Jesus. Imbes ya pampasnokan nen Jesus, oniay maar-aron imbaga to: “Ana’ko, say pananisiam so amaabig ed sika. La ka ed kareenan, tan onabig ka la ed makapairap a sakit mo.”
17. Anton milagro so agawa nen Pentecostes 33 C.E.?
17 Wala ray bibiin disipulo nen Jesus ya nanlingkor ed sikato tan ed saray apostol to. (Luc. 8:1-3) Tan nen Pentecostes 33 C.E., manga 120 ya lalaki tan bibii so akaawat na espiritu na Dios diad espisyal ya paraan. (Basaen so Gawa 2:1-4.) Satan ya impangikalboy masanton espiritu et nipasakbay la, ta oniay inkuan nen Jehova: “Ikalbok naani so espirituk ed amin a laman; et saray anak yo a lalaki tan bibii manpropeta ra naani . . . Tan ontan met ed saray ariripen a lalaki tan bibii dia ed saratan ya agew ikalbok naani so espirituk.” (Joel 2:28, 29) Diad satan ya milagron agawa nen Pentecostes, impanengneng na Dios ya aliwa lan say apostatan Israel so aabobonan to, noag say “Israel na Dios,” ya tugyopen na lalaki tan bibii. (Gal. 3:28; 6:15, 16) Kaibad saray Kristianon bibii ya akibiang ed panagpulong nen inmunan siglo iramay apatiran anak nen Felipe ya ebanghelisador.
“BALEG YA ARMADA” NA BIBII
18, 19. (a) No nipaakar ed dugan panagdayew, anton pribilehyo so inter na Dios ed lalaki tan bibii? (b) Panon ya deneskribe na salmista iray bibii ya mangiyaabawag na maong a balita?
18 Nen bandad sampot na 1800’s, wala ray pigaran lalaki tan bibii ya interesadod dugan panagdayew. Sikara so angigapo ed panagpulong a kimey ya impropesiya nen Jesus: “Sayan maong a balita na panarian so nipulong ed interon dalin bilang pantasi ed amin a nasyones, insan onsabi so anggaan.”
19 Say melag ya grupo na Saray Estudyante na Biblia et nagmaliw lan manga 8,000,000 ya Tasi nen Jehova natan. Tan wala ni masulok ya 11,000,000 ya interesado ed Biblia tan ed kimey tayo ya onaatendid tinaon ya Memoryal na impatey nen Jesus. Dakel ed sikara et bibii. Ontan met, diad masulok ya 1,000,000 ya walad sigpot panaon, mas dakel so bibii. Talagan inikdan nen Jehova na pribilehyo iray matoor ya bibii ya mibiang ed kasumpalan na sayan imbaga na salmista: “Si Jehova so mangiiter na ganggan; saray bibiin mangiyaabawag na maong a balita et baleg ya armada.”
SARAY BENDISYON ED BIBIIN MATAKOT ED DIOS
20. Anto ray balibalin aralen diad Panagdayew na Pamilya o personal ya panagaral tayo?
20 Agnakarga na sayan magasin no pantongtongan tayoy amin a matoor ya bibiin nabasa ed Biblia. Balet nabasa tayoy istorya da diad Salita na Dios tan ed saray artikulon ni-publish ed literatura tayo. Singa bilang, sarag tayon dalepdepen so katooran nen Rut. (Rut 1:16, 17) Ombiskeg so pananisia tayo no basaen tayoy librod Biblia ya inngaran ed si Reyna Ester tan saray artikulon nipaakar ed sikato. Sarag tayon aralen so istorya na sarayan bibii diad Panagdayew na Pamilya tayo. No anggapoy sarilin pamilyam, sarag mon aralen iratan diad personal ya panagaral mo.
21. Panon ya pinaneknekan na saray bibiin matakot ed Dios so katooran dad si Jehova?
21 Malinlinew ya bebendisyonan nen Jehova so pampupulong na saray Kristianon bibii tan tutulongan to rad saray subok ya dadalanen da. Alimbawa, diad tulong to et apansiansia na bibiin matakot ed Dios so katooran da diad uley na Nazi tan Komunista, ya dakel ed sikara so nanirap tan say arum et inatey ni ingen lapud katutulok dad Dios. (Gawa 5:29) Singa nensaman, susuportaan na saray agagi tayon bibii natan so soberanya na Dios kaibay arum nin agagi. Singa ed saray Israelita, sankabembenan nen Jehova so kawanan ya lima ra tan ibabaga tod sikara: ‘Agka ontatakot. Tulongan ta ka.’
22. Anto ran pribilehyo ed arapen so aalagaren tayo?
22 Asingsingger la ya saray matakot ed Dios ya lalaki tan bibii et pagmaliwen dan paraisoy interon dalin tan bangatan da so minilyon ya napaoli nipaakar ed gagala nen Jehova. Legan tayon aalagaren itan, balanglan laki itayo o bii, pablien tayoy pribilehyon manlingkor ed si Jehova a nankakasakey.


text:
KAPITULO 122
Sampot a Pikakasi nen Jesus ed Tagey a Kuarto
SAY RESULTA NO KABATEN SO DIOS TAN SAY ANAK TO
NO PANON A SI JEHOVA, SI JESUS, TAN SARAY DISIPULO ET SAKSAKEY
Lapud inar-aro nen Jesus iray apostol to, ipaparaan to la ra parad magano lan iyalis to. Tinmangay ed tawen tan nampikasi ed Ama to: “Igloriam so anak mo, pian nigloria ka na anak mo, lapud inter mod sikato so pakauley ed amin a laman, pian amin ya inter mod sikato et ikdan toy bilay ya andi-anggaan.”—Juan 17:1, 2.
Malinew ya binidbir nen Jesus a sankaimportantian a nigloria so Dios. Balet talagan makaligliwa so ilalon binitla nen Jesus—bilay ya andi-anggaan! Lapud naawat to la so “pakauley ed amin a laman,” sarag to lan iyopresi ed amin a totoo no antoy nagunggona ed dondon to. Balet ta aliwan amin et nabendisyonan. Akin? Lapud saray gunggona ed dondon nen Jesus et ipagamor to labat ed saramay onkiwas unong ed sayan imbaga to: “Saya so mankabaliksay bilay ya andi-anggaan, a kabaten da ka, say saksakey a tuan Dios, tan samay imbakim, si Jesu-Kristo.”—Juan 17:3.
Say sakey et nepeg ton kabaten a maong so Ama tan say Anak, a sikatoy nawalaan na maapit a relasyon ed sikara. Nepeg ton moriaen iray bengatla a singa ed panmoria ra. Ontan met, nepeg a panseetan ton ipatnag iray agnaparaan a kualidad da sano midedeneng ed arum. Tan nepeg ton bidbiren a say pakaawat na totoo na bilay ya andi-anggaan et onkokomadua labat ed pangigloria ed Dios. Imbaga lamet nen Jesus so nipaakar ed satan:
“Inggloria ta ka diad dalin, a sinumpal koy kimey ya impagawam ed siak. Kanian natan, Ama, igloriam ak diad abay mo a singa ed samay gloria a walad siak sanen wala ak ed abay mo antis ya apalsa so mundo.” (Juan 17:4, 5) On, kinerew nen Jesus a sikatoy nigloria lamet ed tawen diad panamegley na kioli to.
Balet, agnilingwanan nen Jesus no antoy agawaan to ed ministeryo to. Impikasi to: “Impaamtak so ngaran mo ed saray totoon inter mod siak a nanlapud mundo. Kayarian mo ra, tan inter mo rad siak, tan sinumpal day salitam.” (Juan 17:6) Aglabat binitla nen Jesus so ngaran na Dios a Jehova diad ministeryo to. Tinulongan to met iray apostol to a nakabat da no so siopa si Jehova—saray kualidad to tan say pidedeneng tod totoo.
Akabat na saray apostol si Jehova tan naamtaan day betang na Anak to tan saray imbangat nen Jesus. Oniay mapaabeban inkuan nen Jesus: “Imbagak ed sikara iray salitam ed siak, tan inawat da iratan tan naamtaan da a linma ak dia a mangirepresenta ed sika, tan anisia ran imbaki mo ak.”—Juan 17:8.
Insan binidbir nen Jesus so pandumaan na saray patumbok to tan say maslak a totoo ed mundo: “Onkerew ak, aliwan parad mundo, noagta parad saramay inter mod siak, lapud kayarian mo ra . . . Masanton Ama, bantayan mo ra nisengeg ed ngaran mo, ya inter mod siak, pian magmaliw iran saksakey a singa sikata et saksakey. . . . Tan sinalimbengan ko ra, tan anggapoy abalang ed sikara nilikud ed samay anak na kadederal,” salanti, si Judas Iscariote, a linma la pian sumpalen so misyon ton iyawat si Jesus.—Juan 17:9-12.
Intuloy nen Jesus so pikakasi to: “Binusol ira na mundo. . . . Kerewen kod sika ya agmo ra eekalen ed mundo, noagta bantayan mo ra lapud samay mauges. Ag-ira kabiangay mundo, a singa siak ya agkabiangay mundo.” (Juan 17:14-16) Saray apostol tan arum nin disipulo et walad mundo, saray totoo ya uuleyan nen Satanas, balet nepeg a mansiansia ran biig ed mundo tan ed kaugsan na satan. Panon?
Nepeg a mansiansia ran masanto, a nibiig pian manlingkor ed Dios, diad pangiyaplika ra ed saray katuaan a walad Hebreon Kasulatan tan saray katuaan ya imbangat a mismo nen Jesus. Impikasi to: “Pasantom ira diad panamegley na katuaan; say salitam et katuaan.” (Juan 17:17) Onsabi panaon, arum ed saray apostol et mansulat na impuyan iran libro a magmaliw met a kabiangan na “katuaan” ya ontulong pian napasanto so sakey a too.
Balet onsabi met so panaon a wala ni ray mangawat ed “katuaan.” Kanian say pikakasi nen Jesus et “aliwan parad sikara labat [saray 11 ya apostol], noagta parad saramay manisia met ed [sikato] ed panamegley na salita ra.” Antoy kinerew to parad sikaran amin? “Pian amin da et magmaliw a saksakey, a singa sika, Ama, ya akikasakey ed siak tan akikasakey ak ed sika, pian mikasakey met ira ed sikata.” (Juan 17:20, 21) Si Jesus tan say Ama to et aliwan literal a saksakey a persona. Saksakey ira lapud parehoy kanonotan da ed amin a bengatla. Impikasi nen Jesus ya nawalaan met komon na ontan a pankakasakey iray patumbok to.
Antis na saya, imbaga la nen Jesus ed si Pedro tan ed arum a sikatoy onalis pian mangiparaan na sakey a pasen parad sikara, salanti, sakey a pasen ed tawen. (Juan 14:2, 3) Natan et binitla lamet itan nen Jesus ed pikakasi to: “Ama, labay kon nakaiba ed kawalaan ko iray inter mod siak, pian nanengneng da so gloriak ya inter mod siak, lapud inarom ak antis nin niletneg so mundo.” (Juan 17:24) Kanian nensaman ni—antis a manilalak si Adan tan Eva—inaro la na Dios so bogbogtong ya Anak to, si Jesu-Kristo.
Sinampotan nen Jesus so pikakasi to diad impangidanet to lamet ed ngaran na Ama to tan say panangaro na Dios ed saray apostol tan ed arum a mangawat na “katuaan,” a kuan to: “Impakabat kod sikara so ngaran mo tan ipakabat ko itan, pian nipatnag da met so aro ya impatnag mod siak tan mikasakey ak ed sikara.”—Juan 17:26.


text:
Diad Sayan Isyu na Onliing!: Kasin Natulongan Ka na Biblia ya Napaaligwas so Bilay Mo?
Daan ya Libro Parad Modernon Bilay
Aliwa labat ya nipaakar ed Dios so karga na Biblia. Nabasa met ditan iray prinsipyo ya mausar ed inagew-agew a bilay tayo, singa say nipaakar ed:
Laman
Emosyon
Relasyon ed pamilya tan kakaaro
Panag-budget na kuarta
Relasyon ed Dios
Mausar ya Libro Manlapu La Nensaman
Manlapu la nensaman et dakdakel lay atulongan na Biblia ya onaligwas so bilay da. Available lay Biblia ed nilibo ya lenguahe natan. Amtaen no panon kan minabang ed mausar ya karunongan ya nabasa ed Biblia.


text:
LEKSION 11
Saray Angisulat ed Istoryay Bilay nen Jesus
Antam no siopa irayay walad litrato?— Si Mateo, Marcos, Lucas, Juan, Pedro, Santiago, Judas, tan Pablo. Nambilay ira nen wadiad dalin si Jesus, tan insulat day nipaakar ed si Jesus. Kabaten ta pa ra.
Kabat mo irayan lalaki?
Say talora ed sikara et apostol nen Jesus ya kaiba ton nampulong. Kabat mo ra?— Si Mateo, Juan, tan Pedro. Kabkabat nen apostol Mateo tan Juan si Jesus, tan insulat day istoryay bilay to. Insulat met nen apostol Juan so libron tatawagen ya Apocalipsis tan say taloran sulat a tatawagen ya Unonan Juan, Komaduan Juan, tan Komatlon Juan. Insulat nen apostol Pedro so duaran libro ed Biblia. Say tawag ed saratan et Unonan Pedro tan Komaduan Pedro. Diad komaduan sulat nen Pedro, inistorya to imay impansalita nen Jehova manlapud tawen nen imbaga tod si Jesus: ‘Saya so anako ya inad-arok. Proud ak ed sikato.’
Dakel met so naaralan tayod si Jesus diad libron insulat na saray arum nin lalaki ya walad litrato. Sakey ed sikara si Marcos. Nayarin wadman si Marcos nen inerel day Jesus tan anengneng toy amin ya agawa. Say sakey ni et si Lucas. Sikatoy sakey ya doktor tan posiblin nagmaliw ya Kristiano nen inatey lay Jesus.
Say duara nin nansulat ya walad litrato et saray agagi nen Jesus. Antam so ngaran da?— Si Santiago tan Judas. Nen unaan, ag-ira anisia ed si Jesus. Inisip da ni ingen ya nanaambagel la. Balet anisia ra lanlamang ed sikato tan nagmaliw iran Kristiano.
Say sakey nin walad litrato et si Pablo. Antis ya nagmaliw a Kristiano, say ngaran to et Saulo. Kabkabusol to ray Kristiano tan papairapen to ra. Panon a nagmaliw ya Kristiano si Pablo?— Aminsan, sanen manaakar si Pablo, biglan walay nansalita manlapud tawen. Si Jesus man! Tinepetan toy Pablo: ‘Akin et papairapen mo ray manisia ed siak?’ Kayari na saman, anguman si Pablo tan nagmaliw a Kristiano. Insulat nen Pablo so 14 ya libro ed Biblia, manlapud Roma anggad Hebreos.
Di ba inagew-agew tayon babasaen so Biblia?— Dakel so naaral tayo nipaakar ed si Jesus ta babasaen tayo so Biblia. Labay mon lalon nakabat si Jesus?—


text: 1 Bangta dakel so nanseet a mangiyuksoy tan mangisulat ed impormasyon nipaakar ed amin a bengatla a sigpot tayon papanisiaan,2 a singa met ed saramay akatasi manlapud gapo tan saramay mangipupulong ed mensahe ya angipasabi na saratan ed sikami,3 ninonot ko met ya isulat iratan a mauksoy parad sika, kagalgalang a Teofilo, lapud maalwar kon inusisa iratan ya amin manlapud gapo,4 ta pian sigpot mon naamtaan a tua iray bengatlan nibabangat ed sika.5 Diad saray agew nen Herodes* ya ari na Judea, walay saserdoten manngaran na Zacarias, a kabiangan ed grupo nen Abias,* tan angasawa na sakey ed saray anak a bibii nen Aaron, a manngaran na Elizabet.6 Matunong iran dua ed imaton na Dios lapud nambilay ira ya andian na pakabalawan unong ed amin a ganggan tan pananontonan nen Jehova.7 Balet anggapoy anak da, lapud agmakaanak si Elizabet, tan pareho ran maedad la.8 Natan lapud sikatoy manlilingkor bilang saserdote ed arap na Dios unong ed betang na grupo to,9 asabi a sikato lay onsublay ya onloob ed santuaryo nen Jehova pian mangiyapay na insenso, a singa ed akaugalian na saray aturon saserdote;10 tan amin a totoo so manpipikasi ed paway diad oras na panangiyapay na insenso.11 Et nampanengneng ed sikato so anghel nen Jehova, ya akaalagey diad nikawanan na altar na insenso.12 Balet agonigon si Zacarias ed anengneng to, tan sikatoy ataktakot.13 Anggaman ontan et oniay inkuan ed sikato na anghel: “Agka natatakot, Zacarias, lapud dinengel na Dios so masimoon a pikakasim, tan si Elizabet ya asawam et magmaliw ya ina na sakey ya anak a laki parad sika, tan say ingaran mo ed sikato et Juan.14 Tan sikay manggayaga tan manliket a maong, tan dakel so manliket met ed kianak to,15 lapud sikatoy magmaliw ya importante ed imaton nen Jehova. Balet sikatoy nepeg ya agbalot oninum na alak odino arum nin makabuek ya iinumen, tan manlapu la ed panag-anakan nen ina to et sikatoy napano na masanton espiritu.16 Tan dakel ed saray anak na Israel so papawilen to ed si Jehova a Dios da.17 Ontan met, sikato a walaay biskeg tan pakayari nen Elias et unona la sakbay na Dios, pian papawilen toy kapusoan na kaamaan ed ananak tan saray matunganga diad karunongan na saray matunong, pian nitarya to parad si Jehova so akaparaan a totoo.”18 Tan imbaga nen Zacarias ed anghel: “Panon kon naseguro iya? Lapud masiken ak la tan akulaw met lay asawak.”19 Et inmebat so anghel ed sikato: “Siak si Gabriel, ya onaalagey ed arapan na Dios, tan siak so nibaki a mitongtong ed sika tan mangiyabawag ed sika na maong a balita nipaakar ed sarayan bengatla.20 Balet, nia! naemel ka tan agka makapansalita anggad agew na kagawa na sarayan bengatla, lapud agmo sinisia iray salitak, a nasumpal ed aturon panaon da.”21 Diad saman et aalagaren na totoo si Zacarias, tan mankelaw ira ta sikatoy abayagan ed loob na santuaryo.22 Balet sanen pinmaway la, sikatoy agmakapansalita, tan atebek da a walay anengneng ton makapakelkelaw ed loob na santuaryo; tan sikatoy sinyas lan sinyas ed sikara, balet nansiansian agmakasalita.23 Et sanen asumpal la iray agew na impanlingkor to ed santuaryo, sikatoy sinmempet la ed abung to.24 Balet kayari na saratan ya agew, si Elizabet ya asawa to et nanlukon; tan agpinmaway ed abung ed loob na limay bulan, tan inkuan to:25 “Onia so ginawa nen Jehova ed siak ed sarayan agew sanen inimano to ak pian ekalen to so pamabalawan na totoo ed siak.”26 Diad komanem a bulan to et imbaki na Dios si anghel Gabriel ed syudad na Galilea a tatawagey Nazaret,27 dia ed sakey a birhen ya akisipanan lan miasawa ed sakey a lakin manngaran na Jose a nanlapud pamilya nen David; tan say ngaran na sayan birhen et Maria.28 Tan sanen linmoob ed kawalaan nen Maria, inkuan to: “Maabig ya agew ed sika ya apaboran a maong, si Jehova et walad sika.”29 Balet sikatoy apagaan a maong ed imbaga na anghel tan ninonot to no antoy kabaliksan na sayan panangibano.30 Kanian inkuan na anghel ed sikato: “Agka natatakot, Maria, ta pinaboran ka na Dios;31 tan nia! sikay manlukon tan mangiyanak na sakey a laki, tan say ingaran mo ed sikato et Jesus.32 Sikatoy magmaliw ya importante tan natawag ya Anak na Sankatageyan, tan iter nen Jehova a Dios ed sikato so trono nen David ya ama to,33 tan sikato so manuley ya andi-anggaan bilang ari ed abung nen Jacob, tan anggapo so anggaan na panarian to.”34 Balet inkuan nen Maria ed anghel: “Panon a nagawa iya, anta agak nin balot akiakdol ed laki?”35 Inmebat so anghel ed sikato: “Niwala ed sika so masanton espiritu, tan tarongan ka na pakayari na Sankatageyan. Lapud satan met, say nianak et natawag a masanto, Anak na Dios.36 Tan, nia! say kanayon mon si Elizabet, a tatawagen a biin agmakaanak, so angilukon met na anak a laki anggaman akulaw la, tan komanem lan bulan to,37 lapud anggapo so imbaga na Dios ya agto nayarian a sumpalen.”38 Et inkuan nen Maria: “Nia! Siak so biin aripen nen Jehova! Nagawa komon ed siak so unong ed imbagam.” Diad saman et tinmaynan lay anghel.39 Diad saraman ya agew et namparaan si Maria tan nanapuran linma ed mapalandey a lugar, dia ed sakey a syudad na Juda,40 tan sikatoy linmoob ed abung nen Zacarias tan imbano toy Elizabet.41 Sanen nadngel nen Elizabet so impangibano nen Maria, ginmalaw so ugaw ed eges to; tan si Elizabet et napno na masanton espiritu,42 tan kinmelyaw, a kuan to: “Narayew ka ed limog na bibii, tan narayew so bunga na eges mo!43 Kanian siopa ak pian nawalaan na onian pribilehyo, ya onla ed siak so ina na Katawan ko?44 Ta nia! sanen nadngel koy impangibanom ed siak, say ugaw ed eges ko et malikeliket a ginmalaw.45 Maliket met so bii ya anisia, lapud nagawa ya amin iramay imbaga ed sikato a nanlapud si Jehova.”46 Tan inkuan nen Maria: “Itandoro na kamarerwak si Jehova,47 tan agnapokpokan so espirituk a manlikliket ed Dios a Manangilaban ko,48 lapud inimano toy abeban kipapasen na biin aripen to. Et nia! manlapu la’d natan et amin a kailalakan so mangiyabawag ed siak a maliket,49 lapud abalbaleg a bengatla so ginawa ed siak na Sakey a makapanyari, tan masanto so ngaran to,50 tan diad nantutumbokan iran kailalakan et nipatnag so panangasi to ed saramay ontatakot ed sikato.51 Diad panamegley na taklay to et sikatoy nanggawa na makapanyari iran bengatla, intaytayak to iramay mapaatagey so getma na kapusoan da.52 Inyabeba to ed saray trono iray totoon walaay pakayari tan inyatagey to iray totoon abebbebay kipapasen da,53 saray narasan et sigpot ton pinesel na maong iran bengatla tan saray mayaman et pinataynan ton kalimalima.54 Tinulongan toy aripen ton Israel, pian nodnonoten to so panangasi55 dia ed andi-anggaan, a singa imbaga to ed saray inmuunan atateng tayo, ed si Abraham tan ed ilalak to.”56 Insan akiayam si Maria ed sikato diad ngalngalin taloy bulan, tan sinmempet ed abung ton dili.57 Natan et asabi lay panaon a pananak nen Elizabet, tan sikatoy nagmaliw ya ina na sakey ya anak a laki.58 Tan nadngelan na saray kakaabay tan kakanayon to ya impatnag nen Jehova so baleg a panangasi ed sikato, tan akiliket ira ed sikato.59 Tan diad komawalon agew et sinegat da so ugaw, tan sikatoy tawagen da komon ed ngaran na ama to, a Zacarias.60 Balet inmebat so ina to tan kuan to: “Andi! Ta say panawag ed sikato et Juan.”61 Lapud saya, inkuan da ed sikato: “Anggapo ed saray kakanayon mo so manngaran na ontan.”62 Insan sininyasan da so ama na ugaw tan tinepetan da no antoy labay ton panawag ed sikato.63 Tan nampaala na tablan panagsulatan tan insulat to: “Juan so ngaran to.” Diad saya et mankelaw iran amin.64 Et tampol ya abiswat to lay sangi to tan ginmalaw lay dila to tan nansalita, ya indaydayew toy Dios.65 Et tinmakot ya amin iramay kabandaan da. Tan sarayan amin a bengatla so pantotongtongan ed interon mapalandey a lugar na Judea,66 tan impapuso itan na amin ya akadngel, a kuan da: “Anto kasi so pagmaliwan na sayan ugaw?” Lapud say lima nen Jehova so peteg a walad sikato.67 Tan si Zacarias ya ama to et napno na masanton espiritu, tan nampropesiya, a kuan to:68 “Narayew komon si Jehova a Dios na Israel, lapud inimano to tan inliktar to iray totoo to.69 Tan pinatalindeg to dia ed abung nen David ya aripen to so saklor na kilalaban* parad sikatayo,70 unong a sinalita to la diad panamegley na sangi na saray masanton propeta to nensaman,71 ya ilaban to itayo ed saray kakabusol tayo tan ed lima na amin a mamubusol ed sikatayo,72 pian ipatnag toy panangasi ed saray inmuunan atateng tayo tan pian nodnonoten to so masanton sipanan to,73 samay sinambaan to ed inmunan ateng tayo a si Abraham,74 ta pian kayari to itayon iliktar ed saray kakabusol et iter to ed sikatayo so pribilehyon manlingkor ed sikato tekep na inkakpel75 tan katooran tan inkatunong ed imaton to diad amin ya agew tayo.76 Balet nipaakar ed sika ya ugaw, natawag kan propeta na Sankatageyan, ta sika so unona la sakbay nen Jehova pian mangiparaan ed saray dalan to,77 pian mangipakabat na mensahe na kilalaban ed totoo to diad pakaperdona na saray kasalanan da,78 lapud maaron panangabagey na Dios tayo. Sayan panangabagey a manlapud tagey et singa liwawa ed palbangon,79 pian naliwawaan iramay manyudyurong ed kabilungetan tan anino na patey, pian maaligwas a nitonton iray sali tayo ed dalan na kareenan.”80 Tan say ugaw et nantultuloy a binmaleg tan binmiskeg, tan nanayam diad kalawakan ya anggad agew na impangiparungtal toy inkasikato ed Israel.


text:
TEPET NA SARAY KABATAAN
Kasin Mauges so Homoseksualidad?
“Sakey ed saray sankairapan ya nilabanan ko legan na ibabaleg ko et say panggustok ed kaparehok ya laki. Inisip ko ya onlabas lanlamang iyan liknaan, balet lalabanan ko nin siansia anggad natan.”—David, 23.
Si David et sakey a Kristiano ya labay ton paliketen so Dios. Nagawaan to kasi itan no onggugusto ed kapareho ton laki? Anton talaga so pakanengneng na Dios ed homoseksualidad?
Antoy ibabaga na Biblia?
Nayarin nanduruma so opinyon na totoo tungkol ed homoseksualidad depende ed kultura o henerasyon da. Balet saray Kristiano et agmanpapaimpluensya ed opinyon na dakel odino “unor-unor” ed amin ya bangat. (Efeso 4:14) Imbes, say papanisiaan da et no antoy ibabaga na Biblia tungkol ed homoseksual iran kagagawa (tan anggan anton kagagawa ya singa ontan).
Malinlinew so prinsipyo na Biblia tungkol ed homoseksual iran kagagawa. Ibabaga na Salita na Dios:
“Agka miaakdol ed sakey a laki a singa piaakdol mod sakey a bii.”—Levitico 18:22.
“Unong ed saray pilalek na kapusoan da, . . . pinaulyan ira na Dios ed agnakontrol a pantintindek da ed sekso, ta saray bibii ed limog da et sinalatan day nisipor ya usar da, a sumlang ed gagala na inkapalsa ra.”—Roma 1:24, 26.
“Agkayo palilingo. Saramay manggagaway seksual ya imoralidad, saray mandadayew ed idolo, saray mikakalugoran, saray lalakin padadaeg ed homoseksual a kagagawa, saray lalakin manggagaway homoseksualidad, saray matakew, saray maagum, saray buanges, saray makaderal so panagsalita ra, tan saray managkatkat et agda natawir so Panarian na Dios.”—1 Corinto 6:9, 10.
Diad tua, saray prinsipyo ya inter na Dios et parad amin, balanglan say nagugustoan da et kapareho day sekso odino andi. Amin ya too et dapat ton kontrolen so sarili to no nalilikna to ya say labay ton gawaen et kontra ed labay na Dios.—Colosas 3:5.
Kasin labay ya ibaga na satan ya . . . ?
Kasin labay ya ibaga na satan ya ibabangat na Biblia ya busolen tayo ray bakla o tomboy?
Andi. Diad tua, ag-ibabangat na Biblia ya busolen tayoy anggan siopa—homoseksual man odino andi. Imbes, ibabaga na Biblia ya ‘mikareenan tayo ed amin a totoo,’ antokaman so kabibilay da. (Hebreo 12:14) Kanian mauges so pam-bully, panmaltrato, odino pibiang ed anggan anton krimen ya gagawaen ed saray homoseksual.
Kasin labay ya ibaga na satan ya dapat ya kontraen na saray Kristiano iray ganggan na gobierno ya nayarin mankasal so duaran mankaparehoy sekso (same-sex marriage)?
Ibabaga na Biblia ya parad Dios, say panangasawa et para labat ed laki tan bii. (Mateo 19:4-6) Balet, saray nagagawan pandedebati no kasin payagan na gobierno so same-sex marriage et aliwan lapud labay dan gawaen so duga, noagta lapud isyu ed politika. Ibabaga na Biblia ya agdapat mibabali ed politika iray Kristiano. (Juan 18:36) Kanian agda susuportaan tan agda met kokontraen iray ganggan na gobierno tungkol ed same-sex marriage odino homoseksual iran kagagawa.
Panon to balet no . . . ?
Panon to balet no say sakey ya too et mibibiang ed homoseksual iran kagagawa? Sarag to ni kasi manguman?
On. Diad tua, nen inmunan siglo et wala ray homoseksual ya anguman! Kayarin imbaga na Biblia ya saramay mibibiang ed homoseksual iran kagagawa et agda natawir so Panarian na Dios, oniay inyarum na satan: “Ontan so arum ed sikayo nensaman.”—1 Corinto 6:11.
Kasin labay ya ibaga na satan ya saramay intunda da lay homoseksual iran kagagawa et agla ran balot akalikna na homoseksual iran pilalek? Andi. Ibabaga na Biblia: “Isulong yoy balon personalidad, a diad panamegley na suston kakabatan et napapasimbalo itan.” (Colosas 3:10) Labay ton ibaga, tuloytuloy so pananguman.
Panon to balet no say sakey ya labay ton unoren so prinsipyo na Dios et wala ni ran siansiay homoseksual ya pilalek to?
Sarag tayon kontrolen o labanan so anggan anton pilalek tayo. Panon ey? Ibabaga na Biblia: “Mantultuloy kayon manakar unong ed espiritu pian agyon balot gawaen so pilalek na laman.”—Galacia 5:16.
Ag-ibabaga na satan ya bersikulo ya say sakey a too et aglan balot makaliknay mauges a pilalek. Pero no naynay ton basaen so Biblia tan manpikasi, sarag ton labanan iratan ya pilalek.
Ontan so naeksperiensya nen David, ya abitlad gapo—lalo la nen impaamta to ed saray Kristianon atateng to so tungkol ed lalabanan ton pilalek. “Nakal so singa ambelbelat ya awit ko,” so kuan to, “tan seguro mas na-enjoy koy impan-tinedyer ko no imbagak lan tampol ed sikara.”
On, mas maliket tayo no unoren tayo ray prinsipyo ya inter nen Jehova. Kombinsido tayo ya saratan et “maptek, paliketen day puso,” tan ‘no unoren tayo iratan et walay baleg a tumang.’—Salmo 19:8, 11.


text:
Mantultuloy ya Milaban Parad Panamendisyon nen Jehova
“Akilaban ka ed Dios tan ed totoo tan analo kan siansia.”—GEN. 32:28.
1, 2. Anto ray pipupuligesgesan na saray mandadayew ed si Jehova?
MANLAPUD unonan matoor ya too, si Abel, anggad panaon tayo, mipupuligesgesan iray mandadayew ed Dios parad pananisia ra. Insulat nen apostol Pablo ed saray Hebreon Kristiano ya kaukolan a ‘mansungdo irad pinasyan pilalaban tekep na dakel ya irap’ pian naawat day panangabobon tan bendisyon nen Jehova. (Heb. 10:32-34) Inkompara nen Pablo so pilalaban na saray Kristiano ed pansasagpot na saray atleta diad pagalaw na saray Griego, ya singa say lumbay batik, wrestling, tan boksing. (Heb. 12:1, 4) Natan, milulumba itayo met parad bilay, tan wala ray kalaban ya labay dan nabalang, napatir, napairap, tan napaermen itayo. Labay da met ya agtayo naawat iray bendisyon ed arapen.
2 Unona, pinasyay ‘pipupuligesgesan’ tayo ed si Satanas tan say mauges a mundo to. (Efe. 6:12) Kaukolan ya agtayo paimpluensyaan ed ‘saramay malmalet ya akaletneg’ ed mundo. Kaibad satan iray doktrina, pilosopiya, tan mauges iran kagagawa, singa say panggawa na imoral, panagsigarilyo, panagbuanges, tan panagdruga. Komadua, kaukolan ya naynay tayon labanan iray kakapuyan tan pakakadismaya tayo.—2 Cor. 10:3-6; Col. 3:5-9.
3. Panon itayon ipapasal na Dios ya labanan iray kalaban?
3 Sarag tayo kasin taloen iratan ya mabiskeg ya kalaban? On, balet kaukolan tayoy mipuligesgesan. Inusar nen Pablo nensaman so nipaakar ed boksing. Oniay inkuan to: “Say pamoponitik et aliwan singa pamoponiti ed dagem.” (1 Cor. 9:26) Singa say boksingero ya titiraen toy kalaban to, nepeg ya amta tayo met ya idepensay sarili tayo ed saray kalaban. Ipapasal tan tutulongan itayo nen Jehova diad pilalaban tayo. Inter toy manangisalbay bilay iran bilin diad Salita to. Tutulongan to tayo met panamegley na saray base ed Biblian publikasyon, aral, asemblea, tan kombension. Kasin iyaaplikam iray nanaaralan mo? No andi, singa ka ‘mamoponiti ed dagem,’ agmo natitira so kalaban.
4. Antoy gawaen tayo pian ag-itayo nadaeg na mauges?
4 Nayarin onataki iray kalaban no agtayo iilaloan tan no makapkapuy tayo, kanian kaukolan ya mansiansia tayon alerto. Papasakbayan itayo na Biblia: “Agka padadaeg ed mauges, noagta itultuloy mon daegen so mauges diad panamegley na maong.” (Roma 12:21) Natalosan tayod panamaseseg ya agtayo “padadaeg ed mauges” ya sarag tayon taloen so mauges. Nagawaan tayo itan no itultuloy tayon labanan itan. Balet no mapaulyan tayo tan ontunda ti lan milaban, natalo itayo nen Satanas, say mauges ya mundo to, tan saray kakapuyan tayo. Agmo aabuloyan ya taktakoten tan taloen ka nen Satanas!—1 Ped. 5:9.
5. (a) Antoy makatulong ed sikatayon mantultuloy ya milaban pian naawat so bendisyon na Dios? (b) Siopa ray alimbawad Biblia ya pantongtongan tayo?
5 Pian manalo iray milalaban, kaukolan ya amta ray rason no akin ya milalaban ira. Pian naawat day pabor tan bendisyon na Dios, kaukolan ya sankanonot day panamaseguro ya nabasad Hebreo 11:6: “Siopaman ya onaasingger ed Dios et nepeg a manisia a sikatoy wala tan tumangan to iramay masimoon a manaanap ed sikato.” Say Griegon salita ya impatalos ya “masimoon a manaanap” et ontutukoy ed impasya tan graben pansagpot. (Gawa 15:17) Nabasa ed Biblia iray alimbawa na lalaki tan bibii ya nansagpot ya maong pian naawat so bendisyon nen Jehova. Asali di Jacob, Raquel, Jose, tan Pablo iray situasyon ya makapakapuy na liknaan tan laman, balet apaneknekan da ya nen nan-anos ira, naawat day dakel ya bendisyon. Panon tayon naalig so alimbawa da?
NABENDISYONAN IRAY MAANOS
6. Antoy akatulong ed si Jacob ya man-anos, tan antoy naawat to? (Nengnengen so litratod gapo na artikulo.)
6 Akilaban tan nan-anos si Jacob lapud inaro toy Jehova, pinabli to ray espiritual a bengatla, tan matalek ya tooren nen Jehova so promisa To ya bendisyonan Toy ilalak nen Jacob. (Gen. 28:3, 4) Kanian nen ngalngali la man-100 si Jacob, ginawa toy anggaay nayarian ton naala so bendisyon na Dios; akibalsakan ni ingen ed sakey ya anghel. (Basaen so Genesis 32:24-28.) Talaga kasin mabisbiskeg si Jacob tan sarag ton labanay makapanyarin anghel? Andi! Balet pursigidon milaban, tan impanengneng ton agto atrasan so subok! Kanian abendisyonay impan-anos to. Sikatoy inikdan na ngaran ya matukoy ed sikato, Israel, (kabaliksan toy “Milalaban [Mansusungdo] ed Dios” odino “Milalaban so Dios”). Inawat nen Jacob so tumang ya labay tayo met ya naawat—say panangabobon tan bendisyon nen Jehova.
7. (a) Antoy makapaermen ya situasyon nen Raquel? (b) Panon ton intuloy so pilalaban to tan anto ray bendisyon ya naawat to?
7 Say inad-aron asawa nen Jacob ya si Raquel et labalabay to met ya nanengneng so kagawa na promisa nen Jehova ed si asawa to. Balet walay baleg ya probleman singa agnasolusyonan. Anggapoy anak to. Diad saman ya panaon, makapabaing so sakey ya bii no anggapoy anak to. Antoy ginawa nen Raquel pian ag-onkapuy so liknaan tan laman to diad makapadismayan situasyon ya agto kontrolado? Agsinmuko. Imbes, intultuloy toy akilaban panamegley na impapuson pikakasi. Dinengel nen Jehova so kerew nen Raquel, tan ag-abayag et abendisyonan na ananak. Kampega lan oniay maliket ya imbaga to: “Pinasyay impipuligesgesan ko . . . tan siak so analo!”—Gen. 30:8, 20-24.
8. Anto ray abayag ya inanosan nen Jose, tan antoy naaralan tayod ginawa to?
8 Seguradon baleg so epekto na mabiskeg ya pananisia nen Jacob tan Raquel ed anak dan si Jose, lalo la nen asubok so pananisia to. Nen 17 to, anguma-uman so bilay to. Angimon iray kuya to kanian inlako da pian magmaliw ya aripen. Insan, pigay taon ya apriso ed Ehipto anggano anggapoy kasalanan to. (Gen. 37:23-28; 39:7-9, 20, 21) Balet, agnampatalo ed pakakadismaya si Jose; agmet nanem-em na sakit na linawa odino namplanon ombawi. Imbes, say inisip to et say maong ya relasyon tod si Jehova. (Lev. 19:18; Roma 12:17-21) Dakel so naaralan tayod alimbawa nen Jose. Singa bilang, anggano wala ray aliwliwan agawa ed sikatayo nen ugaw tayo odino singa agla manguman so situasyon tayo natan, kaukolan tayoy mantultuloy ya milaban tan man-anos. Seguradon bendisyonan itayo nen Jehova no ontan so gawaen tayo.—Basaen so Genesis 39:21-23.
9. Antoy gawaen tayo pian naalig tayoy Jacob, Raquel, tan Jose ya akaawat na bendisyon nen Jehova?
9 Isipen pay situasyon ya nayarin pakakasubokan mo. Nayarin aloko ka, babalawen, odino agka rerespetoen lapud lahim. Odino walay angakusa ed sika lapud imon. Imbes ya onsuko ka, tandaan no antoy akatulong ed si Jacob, Raquel, tan Jose ya mantultuloy ya maliket a manlingkor ed si Jehova. Pinabiskeg tan benendisyonan ira na Dios lapud pinabli da ray espiritual a bengatla. Intuloy day akilaban tan tinekepan day gawa iray ipipikasi da. Asingger ti lad anggaan na sayan mauges a sistema na mundo; kanian, walay rason tayon pansiansiaen ya mabiskeg so ilalo tayo! Kasin akaparaan kan mansagpot pian naalay pabor nen Jehova, anggano kaukolan moy mipuligesgesan?
AKAPARAAN YA MIPULIGESGESAN PARAD BENDISYON
10, 11. (a) Anto ray situasyon ya kaukolan tayoy mipuligesgesan parad bendisyon na Dios? (b) Antoy makatulong pian makapanggawa tayoy duga tan nadaeg tayoy pakakadismaya tan arum ni ran makaamper?
10 Anto ray situasyon ya nayarin kaukolan tayoy mipuligesgesan pian naawat tayoy bendisyon na Dios? Say sakey ya pakakasubokan na dakel et say kakapuyan dan mismo. Saray arum et kaukolan day mansagpot pian mansiansia ran positibo ed ministeryo. Odino nayarin kaukolan dan anosay makapuy ya laman odino ermen da. Wala ray arum ya naiirapan dan perdonaen iramay akasakit odino nankasalanan ed sikara. Anggano abayag ti lan manlilingkor ed si Jehova, kaukolan tayon labanan iray mangaamper ed sikatayon manlingkor ed Dios—say mamebendisyon ed saray matoor.
11 Aliwan mainomay so manggaway duga tan manbilay bilang Kristiano. Lalo la no aliway ididikta na mapalikdon puso tayo. (Jer. 17:9, paimanod leksab) No ontan so naliliknam, manpikasi kad si Jehova tan kerew kay masanton espiritu to. Sarag kan pabiskegen na pikakasi tan masanton espiritu pian nagawaan moy duga. Seguradon bendisyonan itan nen Jehova. Tekepan moy gawa so pikakasim. Manbasa kay Biblia ya inagew-agew, tan ipanaon moy personal ya panagaral tan regular ya Panagdayew na Pamilya.—Basaen so Salmo 119:32.
12, 13. Panon ya atulongan so duaran Kristiano pian nalabanan day mauges ya pilalek da?
12 Dakel iray alimbawa no panon ya makatulong so Salita na Dios, say espiritu to, tan saray publikasyon tayo pian nalabanan tayo ray mauges ya pilalek. Abasa na sakey ya tinedyer so artikulon “How Can You Resist Wrong Desires?” ya im-publish ed Awake! ya Disyembre 8, 2003. Antoy reaksion to? Inkuan to: “Lalabanan koy mauges ya kanonotan. Nen abasak ed artikulo ya ‘parad dakel, agaylay irap ya labanan iray mauges ya pilalek,’ aliknak ya kabiangan ak na sakey ya ulopan na sanaagi. Agko bukbukor.” Sayan kabataan et atulongan met na artikulon “Alternative Life-Styles—Does God Approve?” ya walad isyu na Oktubre 8, 2003. Abasa to ditan ya say arum et lalabanan day “sabit ed laman” da. (2 Cor. 12:7) Anggano mairap so mantultuloy ya milaban pian mansiansian malinis, amta dan walay marakep ya arapen da. “Lapud satan,” inkuan to, “Diad ilalabas na kada agew, makakapanmatoor ak. Misalsalamat ak ed si Jehova ta uusaren toy organisasyon to pian nasarag tayoy kada agew diad sayan mauges a mundo.”
13 Imanoen met so eksperiensya na sakey ya sister ed U.S. Insulat to: “Labay koy misalamat ed sikayo ta naynay yon itataryay nakaukolan mi tan diad dugan panaon. Pakaliknak et insulat irayan artikulo parad siak. Abayag kon nilabanan so mabisbiskeg ya pilalek kon manggaway aglabay nen Jehova. No maminsan, labay ko lay onsuko tan ontunda lan milaban. Amtak ya mapangasi si Jehova tan perdonaen to ak, balet lapud walay mauges ya pilalek ko tan diad pusok et labay kon gawaen itan, pakaliknak et agko kanepegan so tulong to. Naapektoan na sayan pilalaban ko so interon bilay ko. . . . Nen abasak so artikulon ‘Kasin Walaan Kay “Puso a Mangamta” ed si Jehova?’ diad Say Panag-bantayan ya Marso 15, 2013, aliknak ya labay ak ya tulongan nen Jehova.”
14. (a) Antoy imbaga nen Pablo nipaakar ed pilalaban to? (b) Panon tayon taloen iray kakapuyan tayo?
14 Basaen so Roma 7:21-25. Amta ya mismo nen Pablo no panon kairap ya labanan iray pilalek tan kakapuyan lapud ag-inkaperpekto. Balet, matalek ya sarag ton taloen itan panamegley na pikakasi, panagmatalek ed si Jehova, tan pangipanengneng na pananisia ed dondon bagat nen Jesus. Sikatayo ey? Sarag tayo met ya labanan iray kakapuyan tayo. Panon? Diad pangalig tayod si Pablo, panmatalek tayod si Jehova ya aliwan diad sarilin biskeg tayo, tan diad pangipanengneng tayoy pananisia ed dondon.
15. Akin ya makatulong so pikakasi pian makapansiansia tayon matoor tan naanosan tayo ray subok?
15 No maminsan labay na Dios ya nanengneng no panon kaimportante ed sikatayo so kekerewen tayo. Singa bilang, panon to no sikatayo (odino say kapamilya tayo) et nansakit na grabe odino biktima na ag-inkahustisya? Nipanengneng tayon manmamatalek tayod si Jehova no ipikasi tayon ikdan to tayoy pakayari pian makapansiansian matoor, maliket, tan mabiskeg ed espiritual. (Fil. 4:13) Saray eksperiensya na dakel, nen panaon nen Pablo tan ed panaon tayo et prueba ya makatulong so pikakasi pian ombiskeg tayo tan makapantultuloy tayon man-anos.
MANTULTULOY YA MILABAN PARAD PANAMENDISYON NEN JEHOVA
16, 17. Antoy determinasyon mo?
16 Labalabay na Diablo ya nanengneng ya onsuko ka tan itundam lay pilalaban mo. Komon ta determinado kan ‘itultuloy ya gawaen so maabig.’ (1 Tes. 5:21) Seguradon natalom si Satanas, say mauges ya mundo to, tan saray kakapuyan mo. Nagawaan mo ’tan no manmatalek kad pakayari na Dios ya mamabiskeg ed sika.—2 Cor. 4:7-9; Gal. 6:9.
17 Komon ta itultuloy moy milaban. Itultuloy moy mipuligesgesan. Itultuloy moy man-anos. Manmatalek kan ‘ikalbo nen Jehova ed sika so dakerakel a bendisyon ya anggad anggapo lay napanginan ed satan.’—Mal. 3:10.


text: 2 Insan nampikasi si Hana tan inkuan to:“Manggayaga so pusok ed si Jehova;+Intandoro nen Jehova so saklor* ko.Biniswat koy sangik sumpad saray kakabusol ko,Ta nanliketan ko ray panangiliktar mo.2 Anggapo so masanto a singa si Jehova,Anggapo lay arum noagta sika lambengat,+Tan anggapoy bato a singa say Dios mi.+3 Agkayo la mansasalita a mapasirayew;Anggapo komoy panaglastog ya ompaway ed sangi yo,Ta si Jehova so Dios na kakabatan,+Tan diad panamegley to et maptek a nasimbang iray kagagawa.4 Aputerputer iray pana na mabibiskeg a lalaki,Balet naikdan na biskeg iramay nipaparukol.+5 Saray napepesel et paupaan parad tinapay,Balet saray narasan et agla naerasan.+Samay agmakaanak et angiyanak na pitora,+Balet samay walaan na dakel ya ananak et naandian la.*6 Si Jehova so mamatey, tan sikato so mamasiansia na bilay;*Sikato so mangilasur ed Lubok,* tan sikato so mangagwat ditan.+7 Pagmaliwen nen Jehova a pobri so sakey tan payamanen to so sakey;+Sikato so mangiyabeba, tan sikato so mangiyatagey.+8 Ibangon tod dabok imay pakaskasi;Agwaten tod bunton na dapol* imay pobri,+Pian payurongen to ran kaiba na saray prinsipe,Tan ikdan to ra na mapagalang a pasen.Kien nen Jehova iray pundasyon na dalin,+Tan iyan tod saratan so mabungan dalin.9 Bantayan toy panaakar na saray matoor ed sikato,+Balet saray mauges et naderal ed kabilungetan,+Ta ag-ontalona so too ed panamegley na dilin pakayari to.+10 Mekmeken nen Jehova iramay milalaban ed sikato;*+Pakarolen toy tawen sumpad sikara.+Ukomen nen Jehova so interon dalin,+Ikdan to na pakayari so ari to,+Tan iyatagey toy saklor* na samay nilanaan to.”+11 Insan sinmempet lay Elkana ed abung to diad Rama, balet samay ugaw et nagmaliw a lingkor nen* Jehova+ diad panangiwanwan nen Eli a saserdote.12 Natan, saray ananak nen Eli et mauges a lalaki;+ agda italtalek si Jehova.13 Oniay gagawaen dad kanepegan na saserdote ya iiter na saray totoo:+ Kapagno walay mangiyapay na bagat tan sano ilalambong ni labat so karne, nitan met lay sakey a lingkor na saserdote a sankaegnaan toy tinidor a taloray-turok,14 tan iturok toy tinidor ed dinanman ed saray bangan panlulutoan. Antokaman a naturok na tinidor et alaen la na saserdote. Ontan so kagagawa rad amin ya Israelitan oonlad Silo.15 Ontan met, antis a napaasewek na lakin mangibabagat so taba,+ nitan la so lingkor na saserdote tan ibaga tod samay manbabagat: “Mangiter kay karne ya ikalot na saserdote. Maeta labat a karne so awaten to, aliwan inlambong.”16 Sano oniay ibagad sikato na samay laki: “Paulyan mon napaasewek da ni so taba,+ insan ka la mangalay labay mo,”* oniay ibaga to: “Andi, iter mo lad siak natan; ta no andi, alaen kon puersaan!”17 Kanian nagmaliw a balbaleg so kasalanan na saramay lingkor diad arapan nen Jehova,+ ta agda nirespeto so apay a parad si Jehova.18 Si Samuel et manlilingkor+ ed arapan nen Jehova, ya akasulong* na linen ya efod,+ anggaman sikatoy ugaw ni.19 Ontan met, sikatoy igagawaan nen ina to na melag ya andiay-taklay a latop, tan tinaon ton iyaakar itan ed sikato sano onla ra nen asawa to pian mangiyapay na tinaon a bagat.+20 Tan benendisyonan nen Eli si Elkana tan say asawa to tan inkuan to: “Ikdan ka komon nen Jehova na anak manlapud sayan asawam bilang kasalat na samay niiter ed si Jehova.”+ Tan sinmempet la ra.21 Diad saman et inimano nen Jehova si Hana, kanian sikatoy nanlukon;+ tan sikatoy angiyanak ni na taloran lalaki tan duaran bibii. Tan say ugaw a Samuel et nantultuloy a binmaleg ed arapan nen Jehova.+22 Natan et masiken lan maong si Eli, balet nadngelan to la so amin a gagawaen na saray ananak ton lalaki+ diad interon Israel tan say piaakdol dad saray bibiin manlilingkor ed lolooban na tolda a pantitiponan.+23 Naynay ton ibabagad sikara: “Akin et agkayo ontundan manggawa na onia iran bengatla? Ta mauges so narerengelan kon ibabaga na amin a totoo nipaakar ed sikayo.24 Aleg, ana’ko, ta aliwan maabig so balitan narerengelan kon onkakayat ed saray totoo nen Jehova.25 No mankasalanan so sakey a too ed kapara ton too, walay mikasi ed si Jehova parad sikato;* balet no sikatoy mankasalanan ed si Jehova,+ siopay mangipikasi ed sikato?” Balet agda labay a dengelen so ama ra, ta ginetma la nen Jehova a pateyen ira.+26 Kaleganan na satan et nantultuloy a binmaleg si Samuel tan nantultuloy ya agamoran toy panangabobon nen Jehova tan saray totoo.+27 Sakey a too na Dios so linma ed si Eli tan inkuan to: “Oniay inkuan nen Jehova: ‘Agta imparungtal koy inkasiak ed sankaabungan nen amam legan a wala rad Ehipto bilang ariripen ed abung na Faraon?+28 Tan sikatoy pinilik manlapud amin a tribu na Israel+ pian manlingkor bilang saserdotek tan onlad altar ko+ a manbagat, mangiyapay na insenso,* tan mangisulong na efod diad arapan ko; tan inter kod sankaabungan na inmunan ateng mo so amin ya apay a pinoolan a nanlapud saray Israelita.*+29 Akin et papabandayen* yo so bagat tan apay a parad siak ya ingganggan kon awiten ed ayaman ko?+ Akin et papagalangan mo iray ananak mo nen say siak, a papatabaen yoy inkasikayo ed panamegley na saray sankaabigan a parte na kada apay a nanlapud Israel a totook?+30 “‘Kanian oniay inkuan nen Jehova a Dios na Israel: “Tuan imbagak a say sankaabungan mo tan say sankaabungan na inmunan ateng mo et naynay a manakar ed arapan ko.”+ Balet natan et oniay imbaga nen Jehova: “Aglan balot nagawa itan, ta diad biang ko, saramay mamapagalang ed siak et pagalangan ko,+ balet saramay mamapabanday ed siak et namudmora.”31 Onsabi panaon sano paandien koy biskeg* mo tan say biskeg na sankaabungan nen amam, pian anggapo ed sankaabungan mo so makasabi ed inkatatken.+32 Tan anggaman ed amin a maabig a nagagawa ed Israel et nanengneng moy sakey a kalaban diad ayaman ko,+ tan anggapo lan balot ed sankaabungan mo so makasabi ed inkatatken.33 Say ilalak mo ya agko ekalen ed panlilingkor tod altar ko et pakapuyen to iray matam tan paermenen to ka,* balet say karaklan ed sankaabungan mo et ompatey ed espada na totoo.+34 Tan say nagawa ed duaran ananak mo, si Hofni tan Finehas, et onkanan tanda ed sika: Ompatey iran dua ed saksakey ya agew.+35 Insan manuro ak na sakey a matoor a saserdote.+ Gawaen to no antoy pilalek na pusok;* tan mangipaalagey ak na sakey a manbayag a sankaabungan parad sikato, tan sikatoy naynay a manlingkor ed nilanaan ko.36 Siopaman a nakera ed sankaabungan mo et ondakmomo ed sikato pian pabayaran na kuarta tan sakey a malimpek a tinapay, tan ibaga to: “Ipangasim, pagmaliw mo ak a saserdote pian makapangan ak na tinapay.”’”+


text: 37 Nantultuloy a nanayam si Jacob diad dalin na Canaan, a nanayaman nen ama to bilang dayo.+2 Saya so salaysay nipaakar ed si Jacob.Sanen mantaon na 17 si Jose,+ sayan kalangweran a laki et manpapastol na pulok+ a kaiba iray ananak nen Bilha+ tan ananak nen Zilpa,+ saray asawa na ama to. Tan impasabi nen Jose ed ama ra so mauges a gagawaen na agagi to.3 Natan et mas inaro nen Israel si Jose nen say arum ni ran ananak to+ lapud sikato so anak to ed inkamasiken to, tan sikatoy impagawaan to na espisyal a kawes.*4 Sanen anengneng na agagi to a sikatoy mas inaro nen ama ra nen say sikara, sikatoy binusol da, tan aliwan maabig so pitotongtong da ed sikato.5 Diad saginonor et nankugip si Jose tan imbaga to itan ed saray agagi to,+ tan akaromog ira lamet na rason pian sikatoy busolen da.6 Inkuan tod sikara: “Ipangasi yon dengelen iyan akugip ko.7 Mamebedber itayo na inani diad pegley na uma sanen tinmalindeg imay binedber ko tan inmalagey a maptek tan pinaliberan na saramay binedber yo tan dinmakmomo iratan ed samay binedber ko.”+8 Inkuan ed sikato na saray agagi to: “Labay mon ibaga et manari ka ed sikami tan uleyan mo kami?”+ Kanian akaromog ira na sananey a rason pian sikatoy busolen da, lapud saray kugip to tan ed imbaga to.9 Kayari na saman et sikatoy nankugip lamet, tan imbaga to itan ed saray agagi to: “Wala lamet so akugip ko. Diad saya et dinmakmomo ed siak so agew tan bulan tan 11 a bitewen.”+10 Insan imbaga to itan ed ama to ontan met ed saray agagi to, tan sikatoy binano nen ama to tan inkuan tod sikato: “Antoy kabaliksan na sayan kugip mo? Talaga ta’n siak, say inam, tan saray agagim et onlan ondakmomo ed sika?”11 Tan angimon ed sikato iray agagi to,+ balet ninodnonot na ama to iratan a salita.12 Natan, saray agagi to et linman angipastol ed pulok na ama ra diad asingger ed Siquem.+13 Agnambayag et inkuan nen Israel ed si Jose: “Agta ipapastol na saray agagim so pulok diad asingger ed Siquem? Gala, ta ibaki ta ka ed sikara.” Diad saya et inkuan to: “On, onla ak!”14 Kanian inkuan to ed sikato: “Ipangasim, la ka tan nengneng mo no maabig so kipapasen na saray agagim. Nengneng mo met so kipapasen na pulok insan ipaamtam ed siak.” Diad saman et sikatoy imbaki to manlapud lawak* na Hebron,+ tan sikatoy amaarap ed Siquem.15 Agnambayag et walay sakey a toon akanengneng ed sikato a manaakar-akar ed uma. Sikatoy tinepetan na too: “Antoy aanapen mo?”16 Sikatoy inmebat: “Aanapen ko iray agagik. Amtam no iner so pampapastolan da?”17 Inkuan na too: “Tinmaynan la ra dia, ta nadngel kon ibabaga ran, ‘Onla itayod Dotan.’” Kanian tinumbok nen Jose iray agagi to tan aromog to ra diad Dotan.18 Natan et sikatoy abantag da, tan antis a sikatoy makaasingger ed sikara, nantotongtongan day pamatey ed sikato.19 Kanian inkuan dad sakey tan sakey: “Nengneng yo! Nitan la imay managkugip.+20 Gali, ta pateyen tayo tan ibuntok tayod sakey a bobon, tan ibaga tayon pinatey tan kinan na masebeg ya atap ya ayep. Nengnengen tayo pa no antoy pagmaliwan na saray kugip to.”21 Sanen nadngel iya nen Ruben,+ sikatoy sinali ton iyagel ed sikara. Kanian inkuan to: “Agtayo papateyen.”*+22 Inkuan nen Ruben ed sikara: “Agkayo mamapatedter na dala.+ Ibuntok yod sayan bobon ed kalawakan, balet agyo sasakitan.”*+ Say gagala to et iliktar to pian ipawil tod ama to.23 Kanian sanen akaasingger lay Jose ed saray agagi to, nilakseb day kawes to, samay espisyal a kawes a sulong to,+24 tan sikatoy inala ra tan impelag da ed bobon. Diad saman et anggapoy danum na bobon.25 Insan ira yinmurong a mangan. Sanen tinmangwa ra, walay anengneng dan onsasabi a grupo na saray managbiahen Ismaelita+ a nanlapud Gilead. Lugan na saray kamelyo ra so ladano, balsamo, tan mayaket ya ubak na kiew,+ tan mamapaarap ira ed Ehipto.26 Diad saya et inkuan nen Juda ed saray agagi to: “Antoy nagunggona no pateyen tayoy agi tayo insan tayo sakobay ginawa tayo?+27 Gali, ta ilako tayod+ saray Ismaelita, tan agtayo sasakitan. Tutal, sikatoy agi tayo, kalamanan tayo.” Kanian dinengel day agi ra.28 Tan sanen ondadalan iray Midianita,+ inagwat day Jose ed bobon tan inlako rad saray Ismaelita ed kantidad a 20 piraso na pilak.+ Inawit na sarayan lalaki si Jose diad Ehipto.29 Agnambayag, sanen pinmawil si Ruben ed kawalaay bobon tan anengneng ton anggapo lad bobon si Jose, pinilat to iray kawes to.30 Sanen pinawil to iray agagi to, imbalikas to: “Anggapo lad man imay ugaw! Anto lay gawaen ko?”31 Kanian inala ray kawes nen Jose tan amatey iray kalakian a kanding insan da inlebleb so kawes to ed dala.32 Kayari na satan et impawit da so espisyal a kawes tan impaiyakar da itan ed ama ra tan inkuan da: “Aromog mi iya. Ipangasim a nengnengen no kasin saya imay kawes na anak mo odino andi.”+33 Insan ninengneng to itan tan inyakis to: “Kawes iya na ana’ko! Sikatoy pinatey na masebeg ya atap ya ayep. Seguradon abingbingkas si Jose!”34 Diad saman et pinilat nen Jacob iray kawes to tan nansulong na sakon abel ed saray balangbang to tan nanermenan toy anak to ed dakel iran agew.35 Tan sikatoy sinalin ligliwaen na amin ya ananak ton lalaki tan bibii, balet agto labay so paligliwa tan ibabaga ton: “Onlasur ak ed Lubok*+ a maneermen lapud ana’ko!” Tan agtinmundan nanakis so ama to lapud sikato.36 Natan et sikatoy inlako na saray Midianita diad Ehipto, diad si Potifar ya opisyal ed palasyo na Faraon+ tan pangulo na saray guardia.+


text:
KAPITULO 39
Sankanonot na Dios so Anak To
MANAKIS si Jesus sanen inatey so kaaro ton si Lazaro. Kasin naermenan met a maong si Jehova sanen nanirap si Jesus tan inatey?— Ibabaga na Biblia a say Dios so ‘nasakitan’ tan manlikna ni ingen na “ot-ot” lapud saray bengatlan nagagawa.
Kasin naisip mo so ot-ot ya alikna nen Jehova legan ton babantayan so inad-aro ton Anak ya ompapatey?— Segurado si Jesus a sikatoy aglingwanan na Dios. Kanian say unor iran salita to antis ya ompatey et: “Ama, dia ed saray limam imatale’ko so [bilay ko].”
Segurado si Jesus a sikatoy napaoli, a sikatoy ag-paulyanan “ed hades,” odino lubok. Kayarin apaoli si Jesus, inaon nen apostol Pedro so nisulat ed Biblia nipaakar ed si Jesus, a kuanto: “Agnapaulyan ed Hades, nisay laman to met agto nanengneng so kabulok.” (Gawa 2:31; Salmo 16:10) Andi, say laman nen Jesus so agbalot nabulok ed lubok tan ombanget.
Sanen wadiad dalin si Jesus, inkuan to ni ingen ed saray babangatan to a sikatoy ag-ompatey a mabaybayag. Impaliwawa to ed sikara a sikatoy “ompatey, et onoli ed bilay ed komatlo ya agew.” (Lucas 9:22) Kanian, agkomon nabigla iray babangatan sanen apaoli si Jesus. Balet kasin abigla ira?— Nengnengen ta.
Ngalngali la alas tres ed ngarem na Biernes sanen say Sankamaongan a Managbangat so inatey ed panamairapan a kiew. Si Jose, sakey a mayaman a membro na Sanhedrin, so sekreton mananisia ed si Jesus. Sanen naamtaan to ya inatey la si Jesus, sikatoy linma ed si Pilato, say gobernador ed Roma. Kinerew to no kasin nayarin alaen toy bangkay nen Jesus diad poste pian iponpon itan. Kayari na saman, inawit nen Jose so bangkay nen Jesus diad hardin a wala diman so lubok, a pangipoponponan ed saray bangkay.
Kayarin niponpon so bangkay, sakey a baleg a bato so impatolin ed lolooban na lubok. Kanian asaraan so lubok. Natan et komatlo lan agew, salanti Simba. Agni pinmaway so agew, kanian ambilunget ni. Babantayan na lalaki so lubok. Sikaray imbaki na saray pangulon saserdote a man-guardia. Antam no akin?—
Abalitaan met na saray saserdote ya inkuan nen Jesus a sikatoy napaoli. Kanian pian naamper iray babangatan to a mangala ed bangkay insan da ibaga a si Jesus so inmoli, satan so impa-guardiaan na saray saserdote. Biglan yinmegyeg. Anggaman ambilunget ni et walay kidyam na liwawa. Saman et anghel nen Jehova! Ataktakot iray sundalo kanian ag-ira makagalaw. Linma so anghel ed lubok tan intolin toy bato. Anggapoy karga na lubok!
On, satan so unong ya inkuan nen apostol Pedro ed saginonor: “Sayan Jesus pinaoli Dios ed bilay.” (Gawa 2:32) Pinaoli na Dios si Jesus tekep na laman a mipara ed laman antis a sikatoy linma ed dalin. Sikatoy pinaoli a walaan na espiritun laman a singa saray anghel. (1 Pedro 3:18) Kanian pian nanengneng na totoo si Jesus, nepeg a pagmaliwen toy laman to bilang too. Kasin gawaen to itan?— Nengnengen ta.
Natan et ompapaway lay agew. Inmalis laray sundalo. Si Maria Magdalena tan arum a babangatan nen Jesus a bibii so mamapaarap ed lubok. Pantotongtongan da: ‘Siopa kasi so mangitolin ed saman a baleg a bato?’ (Marcos 16:3) Balet sanen akasabi ira ed lubok, say bato so nitolin la. Tan anggapoy karga na lubok! Anggapo diman so bangkay nen Jesus! Binmatik a tampol si Maria Magdalena pian anapen iray apostol nen Jesus.
Say arum a bibii so tinmilak ed lubok. Mankelaw ira: ‘Iner kasi so kawalaan na laman nen Jesus?’ Biglan nampanengneng so duaran lalaki a mankirlap so kawes da. Sikaray anghel! Inkuan da ed bibii: ‘Akin ya aanapen yo dia si Jesus? Sikatoy inmoli ed bilay. Lakayo a tampol tan ibaga yo ed saray babangatan to.’ Naisip mo no panon kapeles so batik na saray bibii! Diad dalan et walay lakin nabet da. Antam no siopa iman?—
Si Jesus, ya angusar ed laman na too! Inkuan to met ed saray bibii: ‘Onla kayo tan ibaga yo ed saray babangatan ko.’ Malikeliket iray bibii. Aromog da iray babangatan tan inkuan da ed sikara: ‘Mabilay si Jesus! Anengneng mi!’ Imbaga la nen Maria ed si Pedro tan Juan ya anggapoy karga na lubok. Diad saman et ninengneng da itan, a singa nanengneng mo dia. Ninengneng da iray abel ya imbalkot ed si Jesus, balet ag-ira segurado no antoy isipen da. Labay dan panisiaan a mabilay lamet si Jesus, balet singa agnapanisiaan itan.
Diad ngarem la na Simba, nampanengneng si Jesus ed duaran babangatan to a manaakar ed dalan a mamaarap ed baryo na Emmaus. Si Jesus so akiampar tan akitongtong ed sikara, balet ta agda abidbir lapud duma la imay laman to. Anggad sanen si Jesus so akidungo ed sikara tan nampikasi insan da abidbir. Manliket met iray babangatan tan nanapura iran pinmawil ed Jerusalem a pigaran kilometro so kaarawi to! Nayarin ag-abayag kayari na saya et nampanengneng si Jesus ed si Pedro pian ipanengneng ed sikato a Sikatoy mabilay.
Insan diad labi la na Simba, dakel ed saray babangatan so nantitipon ed kuarto. Akatalak iray puerta. Biglan wadman si Jesus ed loob na kuarto a kaiba ra! Diman da naamtaan a say Sankamaongan a Managbangat so talagan mabilay lamet. Isipen pa no panon ira kaliket!
Diad loob na 40 agew, nampanengneng si Jesus a nanduruma so laman to pian ipaamta ed saray babangatan to a sikatoy mabilay. Insan tinmaynan ed dalin tan pinmawil ed Ama to diad tawen. (Gawa 1:9-11) Ag-abayag et inistorya na saray babangatan ed amin, a si Jesus so pinaoli na Dios. Anggano sikaray pinepekpek na saray saserdote tan arum ed sikara so pinapatey, intultuloy day nampulong. Amta ra a no ompatey ira, nodnonoten ira na Dios a singa impannodnonot to ed Anak to.
Talagan miduma iraman so inmunan babangatan nen Jesus ed dakel a totoo natan! Iisipen lambengat na saray totoo so nipaakar ed saray kuneho ed Easter tan kinoloran iran iknol ed Easter diad panaon sanen inmoli si Jesus. Balet ag-ibabaga na Biblia so nipaakar ed saray kuneho tan iknol ed Easter. Ibabaga na Biblia so nipaakar ed panlingkor ed Dios.
Naalig tayo iray babangatan nen Jesus diad pangipaamta ed totoo a ginawa na Dios so makapakelkelaw a bengatla sanen pinaoli toy Anak to. Agtayo nepeg so ontakot, anggano ibaga na totoo a pateyen da itayo. No bilang ta ompatey itayo, nodnonoten itayo nen Jehova tan paolien to itayo, a singa ginawa to’d si Jesus.
Agta maliket itayo lapud amta tayon nonodnonoten na Dios iraman so manlingkor ed sikato tan paolien to ni ingen ira manlapud patey?— Say pikabat ed sarayan bengatla so nepeg a mamakiwas ed sikatayon malabay a naamtaan no panon tayon napaliket so Dios. Kasin antam a talagan napaliket tayo so Dios?— Pantongtongan ta iya ed ontumbok.
Say panisia ed inkioli nen Jesus so nepeg a mamabiskeg ed ilalo tan pananisia tayo. Basam pa so Gawa 2:22-36; tan Gawa 4:18-20; tan 1 Corinto 15:3-8, 20-23.


text:
6 Et sikatoy ondadalan ed katrigoan legan na sabaton, balet saray disipulo to et manaarurot na saray dawa na trigo, a lilirliren da tan kakanen da iratan.2 Lapud saya et inkuan na arum ed saray Fariseo: “Akin a gagawaen yo so sebel ed sabaton?”3 Balet inmebat si Jesus: “Agyo ta’n balot abasa so mismon ginawa nen David sanen sikato tan saray kaiba ton lalaki et narnarasan?4 A sikatoy linmoob ed abung na Dios tan inawat to iray tinapay ya akaapay tan angan insan inikdan to met iray kaiba ton lalaki, anta anggapoy manepeg a mangan ed satan noag saray saserdote labat?”5 Tan inkuan to ni ed sikara: “Say Katawan na sabaton et say Anak na too.”6 Legan na sananey nin sabaton, sikatoy linmoob ed sinagoga tan nambangat. Tan wadman so sakey a lakin kinmebet so kawanan a lima to.7 Et sikatoy iimanoen a maong na saray eskriba tan saray Fariseo no kasin sikatoy mamaabig legan na sabaton, ta pian walay naromog dan pangakusaan ed sikato.8 Balet, anggano amta to la iray nononoten da, siansia nin inkuan to ed lakin kinmebet so lima to: “Alagey ka tan gala diad pegley.” Tan sikatoy inmalagey tan linma ed pegley.9 Insan inkuan nen Jesus ed sikara: “Tepetan ta kayo pa, Manepeg kasi ed sabaton so panggawa na maabig odino panggawa na mauges, pangisalba odino paneral na kamarerwa?”10 Tan kayari to iran ninengneng ya amin, inkuan to ed laki: “Iyunat moy limam.” Et inyunat toy lima to, tan inmabig itan.11 Balet ta asanokan iran maong, tan nantotongtongan da no anto so gawaen da ed si Jesus.12 Kaleganan na saratan ya agew, sikatoy linma ed palandey pian manpikasi, tan sikatoy sanlabin nampikasi ed Dios.13 Balet sanen kabuasan la et impatawag to iray disipulo to tan amili ed sikara na labindua, a tinawag to met ya “apostoles”:14 Si Simon, a tinawag to met a Pedro, tan si Andres ya agi to, tan si Santiago tan Juan, tan si Felipe tan Bartolome,15 tan si Mateo tan Tomas, tan si Santiago ya anak nen Alfeo, tan si Simon a tatawagen a “say maseseg,”16 tan si Judas ya anak nen Santiago, tan si Judas Iscariote, a nagmaliw a traidor.17 Tan sikatoy linmasur a kaiba ra tan pinmuesto ed nipatar a pasen, tan wadman so baleg ya ulop na saray disipulo to, tan say dakerakel a totoo a nanlapud interon Judea tan Jerusalem tan saray lugar ed Tiro tan Sidon ya asingger ed dayat, a dinmago ra pian ondengel ed sikato tan manpatambal ed sakisakit da.18 Anggan saramay papairapen na marutak iran espiritu et inmabig.19 Tan sikatoy labay a bembenan na amin a totoo, lapud ompapaway ed sikato so pakayari tan onaabig iran amin.20 Tan ninengneng to iray disipulo to tan inkuan to:“Maliket kayo, sikayoran mairap-bilay, ta nakayarian yo so panarian na Dios.21 “Maliket kayo, sikayoran nanaerasan natan, ta napesel kayo naani.“Maliket kayo, sikayoran mannanangis natan, ta onelek kayo naani.22 “Maliket kayo sano busolen kayo na totoo, tan sano ipulisay da kayo tan balbalawen da kayo tan pagpaugesen da so ngaran yo nisengeg ed Anak na too.23 Manliket kayo tan onlukso kayo ed satan ya agew, ta nia! baleg so tumang yo ed tawen, ta ontan met so ginawgawa na saray inmuunan atateng da ed saray propeta.24 “Balet pakaskasi kayo la, sikayoran mayayaman, lapud inawat yo la so ligliwa yo.25 “Pakaskasi kayo la, sikayoran napepesel natan, lapud naerasan kayo naani.“Pakaskasi kayo la, sikayoran oneelek natan, lapud manermen tan mannangis kayo naani.26 “Pakaskasi kayo la, sano amin a totoo et mansalita na maong nipaakar ed sikayo, lapud onia met iray ginawa na saray inmuunan atateng da ed saray palson propeta.27 “Balet ikuan ko ed sikayoran onderengel, Itultuloy yon aroen iray kabusol yo, manggawa kayoy maabig ed saramay mamubusol ed sikayo,28 mansalita kayoy maabig ed saramay mangaayew ed sikayo, ipikasi yo iramay mangiinsulto ed sikayo.29 Diad samay manampal ed sakey ya aping mo, iyarap mo met so pagpag, tan diad samay mangala ed kawes mon ilalatop, iter mo met so kawes mon lalatopan.30 Ikdan mo so balang sakey ya onkerew ed sika, tan agmo babawien iray kayarian mo ed samay angala ed saratan.31 “Ontan met, say labay yon gawaen na totoo ed sikayo, gawa yo met ed sikara.32 “Tan no saramay mangaaro labat ed sikayo so aaroen yo, antoy nagunggona yo ed satan? Ta anggan saray managkasalanan et aaroen da iramay mangaaro ed sikara.33 Tan no say panggawaan yo labat na maong et saramay manggagawa na maong ed sikayo, anto ni nagunggona yo ed satan? Anggan saray managkasalanan et ontan met so gagawaen da.34 Ontan met, no manpautang kayon anggapoy tubo diad saramay iilaloan yon makabayar ed sikayo, anto so nagunggona yo ed satan? Anggan saray managkasalanan et manpapautang met ya anggapoy tubo diad saray managkasalanan ta pian nipawil ed sikara so parehon kantidad.35 Diad pidumaan, itultuloy yon aroen iray kakabusol yo tan manggawa kayo na maabig tan manpautang kayo ya anggapoy tubo, ya agkayo maniilalo na antokaman a kasalat, tan baleg naani so tumang yo, tan magmaliw kayon ananak na Sankatageyan lapud sikatoy maong ed saramay andiay utang na linawa tan mauges.36 Mansiansia kayon mapangasi, a singa met say Ama yo a mapangasi.37 “Niarum ni, agkayo la manguukom, ta pian agkayon balot naukom; tan agkayo la mangaakusa, ta pian agkayon balot naakusaan. Mantultuloy kayon mamerdona, ta pian naperdona kayo.*38 Iyugali yo so mangiter, ta pian saray totoo et mangiter ed sikayo. Ikalbo ra ed saray akwalan yo so maabig a sukat, pinedper, sinedser tan mantampuwag. Ta sikayo met so sukaten unong ed sukat a panusukat yo.”39 Insan sinalita to met ed sikara so sakey ya ilustrasyon: “Nitabin kasi na sakey a bulag so sakey nin bulag? Agta napelag iran dua diad abot?40 Say sakey a babangatan et aliwan atagtagey nen say managbangat to, noagta siopaman ya abangatan a maong et magmaliw a kapara na managbangat to.41 Akin sirin et onnenengneng ka ed dutak a walad mata na agim, balet ta agmo iimanoen so pagsen a walad mismon matam?42 Panon mon nibaga ed agim ya, ‘Agi, ekalen ko pa itay dutak ed matam,’ anta sikan mismo et agmo iimanoen so pagsen a walad matam? Mansimpisimpitan! Ekal mo nin unona so pagsen ed mismon matam, ta pian nanengneng mon maong no panon mon ekalen so dutak a walad mata na agim.43 “Ta anggapoy maong a kiew a manbunga na abulok, tan anggapoy makapuy a kiew a manbunga na maong.44 Lapud nabidbiran so kada kiew ed mismon bunga to. Alimbawa, saray totoo et agmanbuburbor na igos manlapud saray sabit, tan ag-ira manbuburbor na ubas manlapud kiew a masabit.45 Say maong a too et mangipaway na maong iran bengatla manlapud puso to, balet say mauges a too et mangipaway na mauges iran bengatla manlapud puso to, ta no anto so daakan a walad puso, satan so ibabalikas na sangi to.46 “Akin sirin et tatawagen yo ak na ‘Katawan! Katawan!’ balet ta agyo met gagawaen iray ibabagak?47 Balang sakey ya ondago ed siak tan ondengel ed saray salitak tan gawaen to iratan, ibagak ed sikayo no siopay kaparpara to:48 Kaparpara toy sakey a toon angipaalagey na abung, a nankotkot na aralem tan angiletneg na pundasyon diad abalbaleg a bato. Insan, sanen sinmabi so delap, binmasig ed satan ya abung so manag-agus a danum, balet ag-itan ayugayog, lapud malmalet so inkipaalagey na satan.49 Diad pidumaan, samay ondengel balet agto gawaen, kaparpara toy sakey a toon angipaalagey na abung ed tapew na dalin ya andian na pundasyon. Diad satan et binmasig so manag-agus a danum, tan akusbo itan a tampol, tan aderaderal itan ya abung.”
Paimanod leksab
^ Luc6:37* Literal, “mantultuloy kayon mamalabas na lingo, pian palabasen met so lingo yo.”